30 октябрь куни Ўзбекистонда ёмғир ёғади » Ўзбекистон янгиликлари – Zamin.uz\n29 октябрь 2019, 15:47\nТошкент шаҳрида ҳаво ўзгариб туради, бироз ёмғир ёғиши мумкин. Шамол шарқдан 7-12 м/с тезликда эсади. Ҳарорат кечаси 8-10 даража илиқ, кундузи 20-22 даража иссиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, баъзи жойларда бир оз ёмғир ёғиши мумкин. Шарқий шамол йўналишини ўзгартириб, ғарбдан 7-12 м/с тезликда эсади, 15-20 м/с гача кучайиши мумкин. Ҳарорат кечаси 2-7 даража, кундузи 17-22 даража илиқ бўлади.\nБухоро ва Навоий вилоятида ҳаво ўзгариб туради, баъзи жойларда ёмғир ёғади. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 7-12 даража илиқ, кундузи 20-25 даража иссиқ бўлади.\nТошкент, Самарқанд, Жиззах, Сирдарё вилоятларида ҳаво ўзгариб туради, баъзи жойларда ёмғир ёғади. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 7-12 даража илиқ, кундузи 20-25 даража иссиқ бўлади.\nҚашқадарё, Сурхондарё вилоятларида ҳаво ўзгариб туради, баъзи жойларда ёмғир ёғади. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 9-14 даража илиқ, кундузи 23-28 даража иссиқ бўлади.\nАндижон, Наманган, Фарғона вилоятларида ҳаво ўзгариб туради, баъзи жойларда бир оз ёмғир ёғиши мумкин. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 5-10 даража илиқ, кундузи 20-25 даража иссиқ бўлади.\nРеспубликанинг тоғли ҳудудларида ҳаво ўзгариб туради, вақти-вақти билан ёғингарчилик бўлади, баъзи жойларда кучли бўлиши мумкин. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучайиши мумкин. Ҳарорат кечаси 2-7 даража, кундузи 10-15 даража илиқ бўлади.\nЯнгиликлар » Ўзбекистон » 30 октябрь куни Ўзбекистонда ёмғир ёғади\n15:58 17 май куни Ўзбекистонда ёмғир ёғади


Ҳуқуқбузарликлар профилактикаси ва жиноятчиликка қарши курашиш бўйича комиссия вазифалари белгиланди\n12:59 / 27.03.2017\nЎзбекистон Президенти Шавкат Мирзиёевнинг “Ҳуқуқбузарликлар профилактикаси ва жиноятчиликка қарши курашиш тизимини янада такомиллаштириш чора-тадбирлари тўғрисида”ги қарори билан Ҳуқуқбузарликлар профилактикаси ва жиноятчиликка қарши курашиш бўйича республика идоралараро комиссияси ташкил этилади.\nКомиссия ҳуқуқбузарликлар профилактикаси ва жиноятчиликка қарши курашишни бевосита амалга оширувчи органлар ва муассасалар фаолиятини мувофиқлаштирувчи орган ҳисобланади.\n1. Азизов А.А. — Ўзбекистон Республикаси ички ишлар вазири, Комиссия раиси\n2. Азимов М.Б. — Ўзбекистон Республикаси Бош прокурори ўринбосари, Комиссия раисининг ўринбосари\n3. Абдухакимов А.А. — Ўзбекистон Республикаси меҳнат вазири\n4. Гулямов Р.Х. — Ўзбекистон Республикаси Миллий хавфсизлик хизмати\n5. Тоғаев К. — Ўзбекистон Республикаси Олий суди раисининг ўринбосари\n6. Жўраев Н.С. — Ўзбекистон Республикаси адлия вазирининг ўринбосари\n7. Норматов Ш.Т. — Ўзбекистон Республикаси мудофаа вазирининг биринчи ўринбосари\n8. Раимов Б.Я. — Ўзбекистон Республикаси Божхона қўмитаси раисининг биринчи ўринбосари\n9. Гадоев Э.Ф. — Ўзбекистон Республикаси Солиқ қўмитаси раисининг ўринбосари\n10. Баситханова Э.И. — Ўзбекистон Республикаси соғлиқни сақлаш вазирининг ўринбосари\n11. Кенжаев Д.М. — Ўзбекистон Республикаси халқ таълими вазирининг ўринбосари\n12. Маджидов И.У. — Ўзбекистон Республикаси олий ва ўрта махсус таълим вазирининг биринчи ўринбосари\n13. Абдусаматов Б.Х. — Ўзбекистон Республикаси Табиатни муҳофаза қилиш давлат қўмитасининг раиси\n14. Дусанов З.А. — Ўзбекистон Республикаси Бош прокуратураси ҳузуридаги Солиқ, валютага оид жиноятларга ва жиноий даромадларни легаллаштиришга қарши курашиш департаменти бошлиғи\n15. Жавлонов Ш.С. — Фуқароларнинг ўзини ўзи бошқариш органлари фаолиятини мувофиқлаштириш бўйича республика кенгаши раисининг биринчи ўринбосари, «Маҳалла» фонди раиси\n16. Эргашев А. — Ўзбекистон Республикаси Ички ишлар вазирлиги Ҳуқуқбузарликлар профилактикаси бош бошқармаси бошлиғи, ишчи орган масъул тузилмасининг раҳбари


Ишқибозликдан бошланган тадбиркорлик — Ishonch Gazetasi\n– Беданачилик камхаражат, шу билан бирга, сердаромад соҳа эканини эшитгандим-у, ўзим шу юмуш билан шуғулланиб яна бир карра бунга амин бўлдим, – дейди фарғоналик тадбиркор Алишер Ҳакимов. – Бундан 4 йил аввал ишқибозлик учун 50 та бедана сотиб олгандим. Кўп ўтмай беданалар тухумга кирди. Дастлаб оиламиз эҳтиёжига яраб турди. Кейинчалик ортиқчасини қўни-қўшниларга, ёнимиздаги дўконларга тарқата бошладик. Кундан-кунга талаб ҳам, даромадимиз ҳам ошиб бораверди. Шундан сўнг бедана боқиш ва кўпайтириш ҳаракатига тушдим. Айни пайтда беданаларим сони икки мингдан ошди.\nМутахассисларнинг маълумотига кўра, битта бедананинг кунлик озуқа миқдори 26 грамм омихта емидан ошмас экан. Боз устига бедана 200 грамм семириши учун бир килограмм озуқа кифоядир. Камчиқим бу парранданинг тухум бериш даври тугаса, гўшти ҳам яхшигина даромад келтиради. Бедана палапонларининг қарийб 80 фоизи яшаб кетади. Гўшти ва тухумининг шифобахш хусусиятлари сабаб уларга талаб доим юқори. Бедана тухуми таркибида A, PP, B1, B2 витаминлари ва минерал моддалар бўлиб, қувват жиҳатидан товуқ тухумига қараганда анча юқори кўрсаткичга эга.\n– Беданаларни кўпайтириш учун уйда инкубация ташкил қилдим. Албатта, бунинг учун, аввало, билим ва тажриба зарур. Шу мақсадда соҳанинг ўзига хос жиҳатларини андижонлик беданабоқарлардан ўрганиб қайтдим. Ҳозир ушбу тажрибалар менга қўл келаяпти, – дейди А.Ҳакимов. – Беданани боқишга кетган харажат бир неча ҳисса даромад билан қайтади. 1000 та беданадан бир кунда ўртача 500-600 тагача тухум олиш мумкин. Келгусида уларнинг сонини янада кўпайтиришни режалаштирганман.\nПрезидентимиз томонидан жорий йил 13 ноябрь куни имзоланган «Паррандачиликни янада ривожлантириш бўйича қўшимча чора-тадбирлар тўғрисида» ги қарор тадбиркорларга янги имкониятларни туҳфа этди. Айниқса, экспортга мўлжалланган маҳсулотлар ҳажмини ошириш борасида белгиланган молиявий ислоҳотларни амалга оширишда мазкур ҳужжатнинг аҳамияти катта бўлди. Бу каби қўллаб-қувватлаш тадбиркорлар фаолиятини самарали ташкил этишга хизмат қилиши шубҳасиз.


Айланма эшиклар, кўринмас қўллар: янги Ўзбекистонда давлат ва хусусий сектор қандай бирлашмоқда?\n01 июл 2022, Тошкент вақти: 19:54\nКоррупциялашгани билан танилган Ўзбекистон давлати ўзини ислоҳ қилишга уринаётган бир пайтда янги суриштирувлар давлат ва хусусий сектор хусусийлаштириш ташаббуслари доирасида қандай бирлашаётганини кўрсатмоқда. Бу эса юқори доиралардаги манфаатлар тўқнашуви борасида жиддий хавотирлар уйғотади.\n2016 йилда президент Ислом Каримов вафот этиб, унинг ўрнига Шавкат Мирзиёев келганидан сўнг Ўзбекистоннинг янги ҳукумати иқтисодий ва сиёсий ислоҳотлар йўлини танлади ва бу кенг жамоатчилик эътиборини қозонди. Моҳиятан, бу Каримовнинг 27 йиллик қаттиққўл сиёсати натижасида юзага келган тизгинсиз коррупцияни чеклашга уриниш ҳисобланади.\nЎзбекистонда компаниялар анъанавий равишда ўз эгаларининг сиёсий қудрати асосида имтиёз ёки таъмагирликдан ҳимояланиш имкониятидан фойдаланиб келади. Гўёки барча корхоналар бозор шароитида тенг экани айтилса-да, ўзбек давлатининг кўринмас (ёки ношаффоф) қўли уларнинг айримлари бошқаларга нисбатан “тенгроқ” бўлишини кафолатлайди.\nШаклланиб келган бундай анъанавий амалиёт салбий оқибатларга олиб келиши мумкин. Чунки Каримовнинг меросхўри бўлмиш президент Шавкат Мирзиёев Марказий Осиёнинг бу давлатидаги тадбиркорлик муҳитига янгича қиёфа бахш этмоқда.\nМирзиёев ҳукумати ҳозирги кунда хусусийлаштиришнинг жадал дастурини жорий этган ҳолда маъмурий аралашувларни камайтирмоқда ва халқаро молия институтларининг инвестицияларини жалб этмоқда.\nҚатор расмий фармонлар асосида Ўзбекистон иқтисодиётининг асосий секторлари хусусийлаштирилмоқда, корхоналарга солиқ таътиллари, божхона имтиёзлари, давлат активларини ноль қийматда харид қилиш, кредитларни субсидиялаш ва монопол ҳуқуқ кабилар тақдим этилмоқда. Шу билан бирга, бундай сезиларли имтиёзлар беришнинг мезонлари, муҳокама ёки жараёнлари ношаффофлиги билан ажралиб туради.\nЎзбекистондаги масъулият чекланган жамият шаклидаги компаниялар очиқ ҳисобдорликка оид минимал талаблар ва суст норматив назорат остида ишлаётгани, улар назоратсиз қолиш учун оффшор юрисдикциядан қўшимча чора сифатида фойдаланаётгани вазиятни янада чигаллаштиради.\nМамлакат пойтахти Тошкентни Мирзиёев режими тажриба майдони учун асосий жой сифатида танланди. Бу тажрибани ўтказиш шаҳар ҳокими Жаҳонгир Ортиқхўжаев зиммасига юкланди.\nОртиқхўжаев ва у яратган бизнес империя Мирзиёев тасаввуридаги бизнес учун очиқ, тадбиркор ва халқаро даражага чиқишга интилаётган Ўзбекистоннинг тимсоли ҳисобланади.\nАйнан шунинг учун Power Briefs | Марказий Осиё муҳаррирлари очиқ манбалардан олинган маълумотлар асосида суриштирув ўтказиш услубини қўллаган ҳолда тайёрланган янги репортажлар сериясининг биринчи сонида Ортиқхўжаевга эътибор қаратишга қарор қилди. Ушбу мақола мутлақо айни шу суриштирувга асосланган.\n«Акфа» ва «Артель» компаниялари орқали фаолият юритувчи бизнес империя ортида турган Жаҳонгир Ортиқхўжаев Мирзиёев даврида жуда тез суръатда сиёсий қудратга эришди. Ортиқхўжаевнинг сиёсий иқтидори эвазига Ўзбекистон давлат аппаратининг сезиларли қўллови ортидан «Акфа-Артель» гуруҳи куч тўплай бошлади.\nБу бизнес империя ортида масъулияти чекланган жамият шаклидаги компаниялар, масъулияти чекланган ширкатлар ва Шотландиянинг масъулияти чекланган ширкатларидан иборат улкан трансмиллий ҳуқуқий тузилма турибди. Мазкур тармоқнинг ўта ношаффофлиги унинг бенефициар ҳуқуқий эгасини ёки эҳтимолий сиёсий таъсирини аниқлаш имкониятини йўққа чиқаради.\nPower Briefs мухбирлари 2019 йил февраль-март ойида ўтказилган суриштирувлар давомида кўп сонли очиқ маълумотлар ва бизнес порталлардан олинган ахборотларни таққослади ва тизимлаштирди. Мазкур маълумотлар «Акфа-Артель» гуруҳининг яқин ойлардаги қатор ютуқлари асоси бўлиб хизмат қилган тузилмалар ва қонунларнинг ҳуқуқий экспертизасини ўтказиш имконини берди. Бу эса Мирзиёев ҳукумати олдида турган оғир вазифалар асосида ётган кўплаб муаммоли вазиятларни аниқлаштирди.\nБу муаммолар манфаатларнинг жиддий тўқнашуви ва шаффофликнинг сезиларли даражада йўқлигига боғлиқ. Иқтисодий ҳамкорлик ва тараққиёт ташкилоти фикрича, булар Ўзбекистондаги антикоррупцион ислоҳотлардаги тўсиқлардан биридир\nКўп ҳолларда ҳоким Ортиқхўжаев ўзи, хотини ва бизнес ҳамкорлари шахсий манфаатдор бўлган давлат-хусусий ташаббусларида ваколатларга эга бўлгани аниқланди. Бу лойиҳалар давлат томонидан сезиларли даражада молиялаштирилади. Аёнки, бу ҳолатларда манфаатлар тўқнашуви инобатга олинмаган.\nБу давлат-хусусий келишувлари очиқ ва рақобатли тендер жараёнларисиз тузилган. Ўзбекистонда ахборот очиқлиги тўғрисида ажойиб қонунлар борлигига қарамай, ҳатто умумий маълумот олиш ҳам жуда қийин кечди.\nАммо ҳаммаси ҳам ёмон янгиликлар эмас. Суриштирувлар натижалари акс этган ёзишмалар 2019 йил апрелда барча асосий манфаатдор томонларга жўнатилганида давлат органлари ва хусусий сектор субъектлари қийин масалаларни ўзаро ҳамкорлик руҳида ҳал этганига оид узоқ кутилган муждалар бор.\nМазкур ўзаро ҳамкорлик жараёни асосида Ўзбекистоннинг очиқ (ошкора) давлат қуришга тайёрлиги тобора кучайиб бораётгани ётади. Бу эса янада ишончли далиллар тўплашга имкон беради.\nБу муҳим ютуқдир ва мураккаб масалалар ечимини топиш борасидаги кескин курашни сусайтирмаган ҳолда уни қўллаб-қувватлаш керак.\nБу ўринда асосий эътибор Тошкентда авж олган қурилишлар натижасида юзага чиқаётган аниқ муаммоларга ва ҳукумат соғлиқни сақлаш тизимини хусусийлаштириш бўйича кўраётган чора-тадбирларга қаратилган. Чунки ҳар икки ҳолатда ҳам «Акфа-Артель» сезиларли улушга эга.\nТошкентда авж олган қурилишлар пойдевор бўлган можаролар\nСўнгги икки йилда Тошкент марказидаги улкан қурилиш ишлари шаҳар аҳолиси, олимлар ва фуқаролик жамиятининг жиддий хавотирига сабаб бўлмоқда. Бундай қурилишлардан бири – «Тошкент сити» ўзининг кўлами ва юзага келган можаролар сабаб алоҳида эътиборга лойиқ.\nТахминий қиймати 1,3 миллиард доллар бўлган “Тошкент сити” лойиҳаси эҳтимол Ўзбекистон тарихида давлат ҳомийлигидаги энг йирик кўчмас мулк қурилишидир. Тошкент марказидаги 80 гектардан ортиқ майдонда амалга оширилаётган бу лойиҳа президент Мирзиёев ва унинг ҳукумати томонидан махсус дирекция орқали фаол қўллаб-қувватланмоқда. Ушбу дирекция сармоядорларни жалб этиш ва лойиҳани қурилишидан бошлаб то якунлангунгача бошқариш учун масъул ҳисобланади.\nФуқаролик жамияти, жумладан, Open Democracy суриштирувлари шубҳали хорижий инвесторлар, жамоатчилик учун очиқликнинг йўқлиги ва мазкур лойиҳанинг амалга оширилиши оқибатида бу ердан кўчирилган аҳолининг ҳуқуқлари жиддий бузилганлигига оид далилларни аниқлади. Умуман, булар Мирзиёев ҳукумати томонидан амалга оширилаётган ислоҳотлар обрўсига путур етказди.\nЖаҳонгир Ортиқхўжаев, жумладан, “Тошкент сити” лойиҳасининг амалга оширилиши ва кейинги можароларда марказий ўрин тутди. 2017 йилда Ортиқхўжаев лойиҳа ижросига масъул дирекция раҳбарлигига, кейин эса Тошкент ҳокимлигига тайинланди.\nОpenDemocracy учун аввалги мақоламда ҳокимнинг ижтимоий роли ва «Акфа-Артель» гуруҳи билан боғлиқ компаниялар ва хусусий шахслар орқали «Тошкент-сити» давлат-хусусий ташаббуси воситасида намоён бўлган шахсий манфаатларига оид жиддий масалаларга тўхталиб ўтган эдим.\nМаълумотларни тўплашнинг янги услублари ва таҳлилларидан фойдаланилганидан кейин бу шубҳалар янада кучайди.\nМасалан, «Тошкент сити» қурилишида таклиф этилаётган саккизта лот мавжуд. Лойиҳа веб сайтида 2018 йилда эълон қилинган ва кейинчалик бир қисми ўчириб ташланган маълумотларга кўра, 1, 5, 7 ва 8-лотлар қурилишини бошқариш учун бош шартномалар «Discover Invest» МЧЖ компанияси билан тузилган.\n2019 йил март ойида ўрганилган корхоналарнинг давлат реестридаги маълумотларига кўра, «Discover Invest» МЧЖ акцияларининг 86,18 фоизи қонуний асосларда Аброр Ғаниевга тегишлидир.\nЎша ойдаёқ Аброр Ғаниев «Акфа» гуруҳи раиси этиб тайинланди.\nЎзбекистон корхоналарининг расмий реестридаги корпоратив маълумотларга кўра, Аброр Ғаниев Жаҳонгир Ортиқхўжаев билан биргаликда тўртта компанияга эгалик қилади. Бундан ташқари, реестрга кўра, Ғаниев «Акфа-Артель» гуруҳидаги камида учта компаниянинг хўжайинларидан бири бўлиши эҳтимоли бор.\n«Discover Invest»нинг юридик манзили 100 фоиз Тошкент ҳокимига қарашли бўлган «J-United Group» компанияси манзили билан бир хил. «J-United» Ортиқхўжаев томонидан Ўзбекистондаги бизнес манфаатлари учун фойдаланилаётган асосий воситадир.\nЯна бир мисол. Дирекция томонидан «Тошкент сити»нинг 1-лоти хорижий инвестори сифатида тақдим этилган инвестор «High Land City» МЧЖ ҳисобланади.\nЎзбекистоннинг бизнес реестрига кўра, бу компаниянинг энг йирик акциядори Исмоил Исроиловдир ва у компаниянинг 81,24 фоиз акциясига эгалик қилади.\nБизнес реестрда Исроилов «Akfa Engineering and Management» компанияси менежери сифатида кўрсатилган. 2019 йил март ойида ўтказилган суриштирувлар натижаларига кўра эса бу компания тўлиқ Ортиқхўжаевга тегишлидир.\nБу суриштирувлар Исроилов Жаҳонгир Ортиқхўжаев билан биргаликда камида тўртта компаниянинг хўжайини эканини ҳам кўрсатди. Шунингдек, у «Акфа-Артель» гуруҳи билан боғлиқ олтита компаниянинг ягона акциядори ва Аброр Ғаниев билан биргаликда камида тўртта компаниянинг эгаси ҳисобланади.\nЎзбекистон бизнес реестридаги маълумотлар хорижий инвесторлар «High Land City» МЧЖда жуда кам улушга эгалигидан дарак беради. «Хорижий» миноритар акциядорлар сирасига «Techno Continental» (8,19%) ва «Next Generation Product» (8,17%) киради. Ҳар икки компания ҳам оффшордаги номаълум воситачи орқали расмийлаштирилган.\nМасалан, «Techno Continental» юз фоиз Англиядаги «Wynex Innovation» масъулияти чекланган ширкатига тегишлидир. 2015 йилда маълум қилинганидек, бу ширкат Artel бренди остида маиший техника ишлаб чиқарувчи «Infinity Electronics» билан бирга ташкил этилган 2 миллион АҚШ доллари қийматидаги қўшма корхонаҳисобланади.\n«High Land»нинг бошқа бир миноритар акциядори – «Next Generation Product»нинг акциялари Буюк Британия ва сингапурлик оффшор воситачиларга тегишли. «Next Generation Product»нинг расмий электрон манзили – @artelgroup.org.\nУчта оффшор компаниянинг бирортаси бенефициар эгаларини эълон қилишга мажбур эмас. Шунинг учун бу компаниялар кимга тегишли эканини аниқлаш имконсиз .\nТошкентда Исроиловнинг бошқа корпоратив манфаатлари ҳам бор. «Durable Beton» масъулияти чекланган ширкати (МЧШ) бир йилдан камроқ ишлаётганига қарамай, давлат томонидан молиялаштирилаётган жуда кўп қурилиш лойиҳаларига бетон етказиб бераётгани билан фахрланади. Компаниянинг реклама материалларида «Тошкент сити» муҳим ўрин тутади.\n«Durable Beton» МЧШнинг ҳужжатлари 2019 йил март ойида бизнес реестр орқали текширилганда компаниянинг 100 фоиз акциялари Исмоил Исроиловга тегишли эди.\nАгар «Тошкент сити»нинг 5-лотига эътибор қаратсак, «Акфа-Артель» билан янада тиғиз боғлиқликни кўрамиз. Hilton бренди остидаги ҳашаматли меҳмонхона ҳам кирадиган Тошкентдаги бу лотнинг акциядори «Akfa Dream World» ҳисобланади.\nАфсуски, компанияларнинг бизнес реестри профилига кириш учун солиқ тўловчининг идентификация рақами талаб этилади. Бу эса реестрдан Ўзбекистонда фаолият юритаётган компаниялар тўғрисидаги асосий маълумотларни олишда жамоатчиликнинг имкониятларини сезиларли даражада чеклайди. Айрим ҳолатларда очиқ чиқиш кодига эга реестрлардан солиқ идентификацияси рақамини олиш мумкин. Аммо юқоридаги вазиятларда бунинг имкони йўқ. Қайд рақамини сўраб “Акфа” гуруҳига қилинган мурожаатга жавоб олинмади.\nШунга қарамай, бир акциядорлик жамиятининг эълон қилинган корпоратив маълумотлари «Perfect Plast Profil» «Akfa Dream World»нинг 20,4 фоиз акцияси эгаси эканидан дарак беради. «Perfect Plast Profil» рўйхатдан ўтказилган манзил юз фоиз Жаҳонгир Ортиқхўжаевга тегишли бўлган «Techno Profil» компаниясиники билан бир хил.\nБироқ «Perfect Plast Profil»нинг акциялари 2016 йил 13 апрелда рўйхатдан ўтказилган Шотландиянинг «Esperansa Group LP» масъулияти чекланган ширкатига тегишлидир.\nШаффофликни ошириш мақсадида яқинда амалга оширилган ислоҳотларга мувофиқ, Шотландиянинг масъулияти чекланган ширкатлари сезиларли назоратга (PSC) эга шахслар ёки ташкилотлар ҳақида маълумот бериши шарт (PSC ташкилотдаги 25 фоиз ёки ундан ортиқ акция ва овоз бериш ҳуқуқини англатади). «Esperansa Group LP» битта PSC – «Esperansa Incorporated LP» ҳақида эълон қилди. Бу компания Англиянинг 2017 йил 6 октябрда рўйхатдан ўтказилган масъулияти чекланган ширкатидир.\nАнглияда масъулияти чекланган ширкатлар PSC ҳақида маълум қилишлари шарт эмас. Ошкоралик ислоҳотлари доирасида ширкат шаклидаги ношаффоф тузилмаларни PSC сифатида эълон қилиш ноқонунийдир\nНиҳоят, мисол тариқасида 7-лот учун инвестор сифатида танланган «Premium Village» МЧЖни олиш мумкин. «Premium Village» МЧЖнинг рўйхатга олинган манзили 2019 йил март ойида назорат пакети (80,88 фоиз) Жаҳонгир Ортиқхўжаевга тегишли бўлган «Artel Engineering and Management» МЧЖники билан бир хил.\n«Premium Village»нинг акциядорлари Исмоил Исроилов (23,28%), шунингдек, «Quality Electronics» (37,20%), «Asia Electron» (28,51%) ва «Factory of Technologies» (9,30%) компанияларидир. «Factory of Technologies» и «Quality Electronics»нинг рўйхатга олинган электрон манзили – @artelgroup.org. «Asia Electron»нинг ҳисобга олиш ёзуви (учетная запись) эса ҳоким Жаҳонгир Ортиқхўжаев эгалигида бўлган «Dream Production» фойдаланадиган худди шундай ёзув билан айнидир.\n«Quality Electronics», «Asia Electron» ва «Factory of Technologies»нинг 50 фоиз улуши «MacMerry Management LP»га, «Quality Electronics» ва «Asia Electron» компанияларининг қолган 50 фоизи Сингапурнинг «Commerce Standard Pte Ltd» фирмасига тегишли. «Factory of Technologies»нинг бошқа 50 фоизи эса «Singapore Syndicate Group International Pte Ltd»га қарашли.\n«MacMerry Management LP» ва «Singapore Syndicate Group» ҳам 1-лот инвестори – «High Land City» МЧШ мулкидаги тузилмаларнинг бир қисми бўлган.\n«Macmerry Management LP», «Singapore Syndicate Group» ва «Commerce Standard» “Акфа-Артель” гуруҳи оффшор мулклари тузилмаларининг бир қисми ҳисобланади.\nБуюк Британия ёки Сингапурда бенефициарларнинг тўлиқ шаффоф реестри бўлмагани сабабли бу оффшор ташкилотлар ортида турган бенефициарларни аниқлашнинг имкони йўқ.\nШундай қилиб, бизга «Тошкент сити»нинг учта ўта ношаффоф асосий инвестори маълум. «High Land City» ва «Premium Village» мисолида оладиган бўлсак, уларнинг асосий акциядорлари ҳокимнинг бизнес шериги ва унинг компанияларидан бирининг менежери бўлади\nТошкент ҳокимлиги инвесторларни махсус маъмурий кенгаш танлашини тасдиқлади. Танлов мезонлари ва қўлланиладиган жараёнга оид ҳужжатларни қўлга киритишга ҳаракат қилганимизда бизга рад жавоби берилди.\nТошкент шаҳри бошқармаси бош пудратчилар ва таъминотчиларни инвесторлар танлашини таъкидлади. Қўшимча бирорта маълумот олишнинг имкони бўлмади.\nТанлов ва харид қилиш жараёнлари ёпиқ бўлгани учун ушбу жараёнлар ноқонуний таъсирларга қанчалик дучор бўлганини аниқлашнинг имкони топилмади.\nМиллий боғдан дельфинарийгача\n«Тошкент сити» қурилишининг муқаддимаси давлат аппарати раҳбарлигида ўтказилган Навоий миллий боғини – Ўзбекистон пойтахтидаги улкан яшил ҳудудни реконструкция қилиш бўлди.\nЎзбек адиби ва мутафаккири Алишер Навоий шарафига номланган бу боғ Тошкентдаги энг машҳур очиқ (қурилишлардан холи) ҳудудлардан бири ҳисобланади. БМТнинг Ўзбекистондаги офиси 2015 йилда уни Марказий Осиёдаги илк экопарк деб эълон қилган эди.\nШунга қарамай, Навоий миллий боғининг бир қисмини юқори тоифали дам олиш масканига айлантириш ишлари олиб борилмоқда. Бу масканда амфитеатр, савдо-кўнгилочар маркази, истироҳат боғи ва дельфинарий бўлади.\nУч йилга, 2020 йилгача мўлжалланган реконструкциянинг тахминий қиймати 60 миллион АҚШ долларини ташкил этади. Вазирлар Маҳкамасининг 2017 йил 4 сентябрда қабул қилинган қарори асосида амалга оширилаётган бу лойиҳа давлат томонидан молиялаштирилади.\nТошкент ҳокими мазкур лойиҳа учун масъул шахс сифатида кўрсатилган.\nАммо бизнес реестрни ўрганишлардан маълум бўлдики, ушбу реконструкцияни амалга ошираётган компания – «Stargate Systems» МЧШ 2017 йил 7 августда, яъни Вазирлар Маҳкамаси қарори қабул қилинишидан тахминан бир ой олдин рўйхатдан ўтказилган.\n«Stargate Systems»нинг акциялари Жаҳонгир Ортиқхўжаев (49,38%), Аброр Ғаниев (14,94%) ва «Preston Impex LP» (35,68%)га тегишли. «Preston Impex LP» Шотландиянинг масъулияти чекланган ширкати бўлиб, 2017 йил 25 январда рўйхатга олинган. Бу ширкат тўғрисида унинг бошланғич капитали 100 фунт стерлингдан иборат эканидан бошқа маълумотлар йўқ ҳисоби.\n«Stargate Systems LLC» компанияси 60 миллион АҚШ доллари миқдоридаги инвестиция эвазига майдони 20,79 гектар бўлган миллий боғни 49 йилга ижарага олди. Ҳукумат қарорига кўра, компанияга яна божхона имтиёзлари ва қурилишни тегишли лойиҳа ҳужжатларини топширмасдан бошлашга эксклюзив рухсатнома берилди. Ушбу ҳудуд ва ускуналар ижара муддати тугагандан сўнг давлатга қайтарилади.\nБу лойиҳа бўйича очиқ тендер ўтказилгани йўқ.\n«Биз ўз концепциямизни шаҳар маъмурияти ва маданият бўлимига инвестициялар ҳажми ва барча босқичларни кўрсатган ҳолда тақдим этганмиз. Лойиҳа ўрганилди ва тасдиқланди», деган эди Навоий боғи лойиҳаси учун масъул бўлган «Akfa group»нинг молиявий директори Камолат Мирзалиева 2017 йилда.\nМазкур лойиҳанинг экопарк муҳитига эҳтимолий таъсири жамоатчиликни хавотирга солганди. Аммо «Акфа» бундай таъсирни рад этиб келади.\nБу ҳам Жаҳонгир Ортиқхўжаев Тошкент шаҳри ҳокими лавозимини эгаллаганидан сўнг, мамлакатнинг манфаатлар тўқнашувига оид қонунчилигига мувофиқ, ўз раҳбарияти олдида ҳисобот бериши керак бўлган лойиҳалардан биридир.\nҲокимлик Ортиқхўжаев шахсий манфаатдор эмаслигини таъкидлаб келади. Аммо Ўзбекистоннинг расмий бизнес реестрида тақдим этилган ёзувлар буни рад этади.\nНошаффоф маъмурий жараёнлар натижасида тузилган, давлат ва хусусий манфаат ўртасидаги бу баҳсталаб алоқа «Акфа-Артель» гуруҳининг бошқа лойиҳаларида, айниқса, унинг хусусий тиббий хизмат тақдим этишдаги улуши ўсиб бораётганини ҳисобга олганда, янада яққолроқ намоён бўлади.\nЎзбекистонда соғлиқни сақлаш соҳасини хусусийлаштириш\nЎзбекистонда соғлиқни сақлаш соҳасидаги хусусий секторнинг қувониши учун сабаблар етарли.\n2016 йилда ҳокимият тепасига келганидан сўнг Мирзиёев ҳукумати соғлиқни сақлаш тизимини жадал хусусийлаштириш йўлини танлади. Бу жараён соғлиқни сақлаш миллий стратегиясининг асосини ташкил этади.\nХусусийлаштириш махсус давлат комиссияси зиммасига юкланди.\nСолиқ ва божхона имтиёзлари, ер ва инфратузилмаларнинг ноль харид қийматида берилиши, кредитларни субсидиялаш ва мажбурий шахсий суғурта тизими шарофати билан эҳтиёжнинг тез ўсиб бориши – булар тармоқнинг ривожланишини рағбатлантириш учун қўлланилаётган воситаларнинг айримлари, холос.\nБу сиёсат, моҳиятан, жамоатчиликни давлат томонидан субсидияланадиган хусусий тиббий хизмат истеъмолчисига айланишга мажбур қилади. Чунки Мирзиёев ҳукумати соғлиқни сақлаш тизимини кўпроқ хусусий асосга ўтказишга интилмоқда.\nСекторда давлат томонидан юзага келтирилган бу тебранишлардан яхшироқ фойдаланиш учун битта компания – «Акфа Медлайн» устувор мавқеда турибди.\n«Акфа Медлайн» 2018 йил декабрда, асосан, вазирликлар ва юқори мартабали давлат хизматчиларидан тузилган комиссия ишида иштирок этиш учун танлаб олинган ягона хусусий компания ҳисобланади. Бу комиссияга Ўзбекистонда соғлиқни сақлаш тармоғини ривожлантиришни жадаллаштиришни таъминлайдиган чора-тадбирларни ишлаб чиқиш вазифаси топширилган. Бу эса «Акфа»га ўз соҳасида ўйин қоидаларини яратишга кўмаклашишда устувор имконият тақдим этади.\n«Акфа Медлайн»нинг комиссиядаги вакили Камолат Мирзалиевадир. У «Акфа Медлайн»нинг акциядори (38,36%) ва менежери ҳисобланади. Юқорида Мирзалиева Алишер Навоий номидаги миллий боғ реконструкциясига масъул бўлган «Акфа»нинг вакили сифатида ҳам эслатиб ўтилганди.\nҲукумат соғлиқни сақлаш соҳасида имтиёзли шароитлар тақдим этиш учун нега «Акфа»ни танлаб олгани тушунарсиз қолмоқда. Ўзбекистон Соғлиқни сақлаш вазирлиги бизнинг бу ҳақдаги саволларимизни жавобсиз қолдирди.\nБу эса «Акфа Медлайн» ҳукумат дастурига киритилиб, устуворликка эришаётганига ягона мисол эмас.\nВазирлар Маҳкамасининг 2019 йил 15 февралдаги қарорига кўра, «Акфа Медлайн»га Тошкентдаги Шайхонтоҳур тиббиёт коллежи биносидан текин фойдаланиш ҳуқуқи берилди. Компания бу объектни тиббиётга ихтисослашган янги хусусий университетга айлантиради. Университет учун текин ётоқхоналарга қўшимча равишда «Акфа Медлайн»га солиқ таътиллари ва божхона имтиёзлари тақдим этилди.\nБу лойиҳа бўйича ҳам очиқ тендер ўтказилгани йўқ. Миллий боғни реконструкция қилиш лойиҳасидаги каби бу ўринда ҳам «Акфа» гуруҳи ташаббуси бўйича чекловлар мавжуд эди ва ҳукумат билан музокаралар хусусий тартибда бўлиб ўтди.\n«Акфа Медлайн» электрон почта орқали қуйидагиларни билдирди:\n«Истеъмолчилар талаби ва тиббий ходимларга юқори эҳтиёжни ўрганиш натижалари асосида «Акфа Медлайн» замонавий университет ташкил этиш ташаббуси билан чиқди. Соғлиқни сақлаш вазирлиги бу ташаббусни қўллаб-қувватлади».\nЖаҳонгир Ортиқхўжаев раҳбарлигидаги Тошкент шаҳри ҳокимлиги тиббиёт коллежини «Akfa University» учун қайта режалаштиришни назорат қилишга ёрдам кўратишга масъул эди.\nКомпанияга оид маълумотлардан кўринадики, «Акфа Медлайн»нинг мажоритар акциядори “Ортиқхўжаева Нигорахон Баҳромхўжа» (61,64%)дир.\nНигорахон Баҳромхўжа Ортиқхўжаева эса Тошкент ҳокимининг рафиқасидир.\nҲокимлик мазкур фактларни тасдиқлади ва бу манфаатлар тўқнашуви эмаслигини билдирар экан, Вазирлар Маҳкамасининг «Akfa University»ни ташкил этиш тўғрисидаги қарорига кўра, ушбу лойиҳа ижросини таъминлаш учун масъулият Ўзбекистон бош вазири ўринбосари ҳамда соғлиқни сақлаш вазири зиммасига юкланганини таъкидлади.\nАммо норматив ҳужжатларга кўра, Тошкент шаҳри маъмурияти лойиҳа учун муайян даражада масъулдир. Хусусан, қарорнинг 10-бандида шаҳар маъмурияти «Akfa University»га университет бинолари ва ётоқхоналарини таъмирлаш учун лойиҳа ҳужжатларини тайёрлаш, шунингдек, 2019-2020 ўқув йили бошлангунга қадар уни ўқув ва лаборатория ускуналари билан жиҳозлашга ёрдам кўрсатишга масъул экани айтилади.\nЎзбекистонда коррупцияга қарши қонуннинг амалиёти\nУшбу суриштирув давомида очиқ ҳукумат ҳамда айрим мансабдор шахслар ва компанияларнинг мураккаб масалалар ечимига тайёрлигига оид бир қанча ажойиб мисолларга эга бўлинди. Афсуски, бу эътироф президент девони ёки Соғлиқни сақлаш вазирлигига тааллуқли эмас.\nЎзбекистонда назарий жиҳатдан коррупцияга қарши жиддий ислоҳотлар ўтказишни кўзда тутувчи қонунлар, қарор ва фармонлар сони кўпайиб бормоқда.\n2017 йилда қабул қилинган Коррупцияга қарши курашиш тўғрисидаги қонун моҳиятини ҳам ўзида акс эттирадиган 2016 йилги Давлат хизматчиларининг обод-ахлоқ қоидаларида айтилишича, манфаатлар тўқнашуви «давлат хизматчиларининг шахсий манфаатлари уларнинг ўз хизмат вазифаларини холисона ва беғараз бажаришига таъсир кўрсатадиган ёки таъсир кўрсатиши мумкин бўлган ҳолатларда пайдо бўлади». Жумладан, у «давлат хизматчиларининг шахсий манфаатдорлиги уларнинг шахсан ўзи ёки яқин қариндошлари, шунингдек, улар яқин ёки ишбилармонлик муносабатларида бўладиган бошқа шахслар учун ҳар қандай наф кўриш ёки афзалликларга эга бўлишни» ўз ичига олади.\nМанфаатлар тўқнашуви юзага келган тақдирда давлат хизматчилари ўз раҳбарини дарҳол хабардор қилиши, бу ҳақдаги маълумотни олган раҳбар уни тартибга келтириш бўйича ўз вақтида чоралар кўриши шарт. Афсуски, Ўзбекистон қонунлари бундай талабларнинг бузилиши оқибатлари масаласида жуда мужмалдир.\nУшбу суриштирувлар ўтказилгандан сўнг биз 2019 йил апрелда бу хавотирлар бўйича ҳокимга, унинг маҳкамасига ва «Акфа-Артель» гуруҳига мактуб йўлладик. Ҳокимликнинг ушбу суриштирувларга оид батафсил ҳисоботида манфаатлар тўқнашуви йўқлиги таъкидланади. Аммо кейинги ҳафталарда ҳокимнинг «Акфа-Артель» гуруҳидаги акциялари энди унинг рафиқасига, гуруҳ менежерларига ва бошқа мавжуд акциядорларга ўтказиб берилди.\nАксарият ҳолларда акцияларнинг бошқаларга берилиши манфаатлар тўқнашувига оид ҳуқуқиймеъёрлар кучга киришига тўсқинлик қилмайди, чунки қонун оила аъзолари ва бизнес ҳамкорларга ҳам тааллуқлидир. Бу жиҳатлар ретроспектив самарага ҳам эмаслиги тайин: бу давлат-хусусий ташаббусларининг аксарияти 2017 ва 2018 йилларда, Жаҳонгир Ортиқхўжаев «Тошкент сити» лойиҳаси раҳбари, кейин эса Тошкент ҳокими бўлгандан кейин қабул қилинган.\nУшбу суриштирувлар корпоратив ахборотлар ошкор этилмайдиган шароитда мулк тузилмалари махфийлиги сақланиб қолаётган бозор муҳитида ношаффоф қарорлар асосида сезиларли даражада давлат кўмаги кўрсатилаётганидан дарак беради.\nАхборот эркинлиги тўғрисидаги қонунларга амалда риоя этилмайди. Ҳатто муҳим иқтисодий қарорлар билан боғлиқ мезонлар ва жараёнлар ҳақидаги умумий ахборотларни олиш ҳам мушкул.\nЙирик лойиҳалар очиқ ва рақобатга асосланган тендерларсиз амалга оширилаётгани муаммоли вазиятдир.\nҲатто Мирзиёев ҳукуматининг нисбатан ижобий қадамлари ҳам манфаатлар тўқнашуви сингари муҳим жиҳатларда коррупцияга қарши талаблар борасида чекловларга эга, қонунбузарлар учун ҳуқуқий оқибатлар сезиларсиз қолмоқда.\nХусусийлаштириш ва бозор ислоҳотлари тобора жадаллашиб бориши жараёнида назоратнинг йўқлиги бундан кейин ҳам махфий келишувлар янги Ўзбекистонда кимлар ғолиб, кимлар мағлуб бўлишини белгилашда давом этиши хавфини кучайтиради.


КОРОНАВИРУС – АЛЛОҲ ТАРАФДАН ИНСОНИЯТГА БЕРИЛГАН СИНОВ — Zamaxshariy.uz\nКОРОНАВИРУС – АЛЛОҲ ТАРАФДАН ИНСОНИЯТГА БЕРИЛГАН СИНОВ\n25 августа, 2020 admin Мақолалар\nҲаммамизга маълумки ислом дини инсониятни сиҳат саломатликнинг улуғ неъмат эканлиги, уни асраб авайлашлигимиз, унинг қадрига етишлигимиз буюрилган.\nИмом Байҳақий ва Имом Ҳаким ривоятида Расуллулоҳ (САВ) бундай деб марҳамат қиладилар: “Беш нарсани беш нарсадан аввал ғанимат бил, кексалигингдан аввал ёшлигингни, бетоблигингдан аввал саломатлигингни, фақирлигингдан аввал бойлигингни, бир ишга машғул бўлиб қолишдан аввал бўш вақтингни ва ўлимнинг келмасидан аввал ҳаётлик вақтингни”. Аллоҳ таоло инсонга нима фойда-ю нима зарар экани ҳақида бизларни огоҳлантирган, шунинг учун ҳам ислом дини барча замон ва маконларга салоҳиятли бўлган илоҳий таълимотдир.\nҲурматли азизлар, ҳаммамизга маълумки дунёнинг барча давлатларида тарқалган “COVID-19” деб аталган коронавирув пандемиясига қарши кураш синов жараёнида эканлигимизни унутмаслигимиз керак. Бугунги кунда коронавирус пандемияси дунё ҳалқларини ташвишга олиб тургани энг катта муаммj десак муболаға бўлмайди. Мусулмон киши бу ҳам Аллоҳ таолонинг бандаларига юборган бир синови эканини яхши билади. Лекин бундан тўғри сабоқ чиқариб Аллоҳ таолонинг бизга берган саноқсиз неъматларини қадрлашимиз, шукр қилишимиз, қўлимизда борини яқинларимизга, айниқса муҳтожларга улашишимиз керак бўлади. Ҳурматли азизлар, бу синов Биз инсониятни ортимизга яхшилаб назар солиб, қилган ишларимиз ҳақида фикрлашимизга мажбур қилади. Маълумотларга кўра, коронавирус сабабли кўчалардаги тартибсизликлар, жиноятлар камайиб, одамлар бир бирига меҳр оқибатли бўла бошлаган, ота-оналари, оила аъзолари билан кўпроқ вақт бирга бўлмоқдалар. Бақара сурасининг 216-оятида Аллоҳ таоло бундай деган: “Ёқтирмаган нарсангизда сизларга яхшилик бўлиши мумкин, ёқтирган нарсангизга эса сизларга ёмонлик бўлиши мумкин. Аллоҳ билганини сизлар билмайсизлар”. Аллоҳ таоло бизларга ота-онамизданда меҳрибон ва раҳмлидир, шундай экан инсон бахт саодати учун Аллоҳни буюрганларига амал қилиб, қайтарган ишларидан тийилмоғимиз лозимдир. Пайғамбаримиз (С.А.В) марҳамат қиладир: “Вабо келган вақт Аллоҳ унга ёзганидан бошқаси бўлмаслигини билган ҳолда савоб умидидда уйида ўтирган кимсага шаҳиднинг ажри бўлади” деб айтганлар.\nШунинг учун ҳам инсон вабо ҳаётига хавф соладиган бошқа касаллик тарқалган вақтда шариатимиз кўрсатмасига амал қилиб Аллоҳнинг тақдиридан рози бўлган ҳолда уйида ўтирса, гарчи ўша вабо сабабли вафот қилмаса ҳам, шаҳиднинг ажру савобига етади. Имом Термизий ривояти Пайғамбаримиз (САВ) мараҳамат қиладилар: “Мўмин киши ўзини хорлаши дуруст эмас дедилар, шунда саҳобалар сўради “Ўзини қандай хорлайди” дейишди, “Тоқати етмайдиган балога ўзини рўбарў қилади” деганлар.\nШу ўринда Пайғамбаримиз (САВ) яна бир ҳадиси шарифда айтадиларки: “Исломда зарар бериш ҳам, зарур кўриш ҳам йўқ. Кимки зарар берса, Аллоҳ унга ҳам зарар беради. Кимки машаққатга солса, Аллоҳ уни машаққатга солади” (Имом Ҳоким ривояти).\nАллоҳ таоло бизларни ўзининг ҳидоятидан адаштирмасин ва бошимизга тушган ушбу касалликни тез фурсатда кўтарсин ҳамда машаққатдан кейин келадиган енгиллик, яхшилик билан сийлансин.\nPrevious Post:ДИНИЙ ТАШКИЛОТЛАР ВА ВИЖДОН ЭРКИНЛИГИ ҚОНУН ЛОЙИХАСИ ЎЗГАРТИРИЛИШИНИНГ АҲАМИЯТИ\nNext Post:ИСТИҚЛОЛ УЛУҒ НЕЪМАТ


10.01.2018 10:50 0 241\n«Google» компанияси «Android Pay» ва «Google Wallet» каби алоҳида тўлов хизматларини ягона тўлов сервисига бирлаштириш режасини маълум қилди. Ушбу сервис «Google Pay» дея номланади. Компания бу орқали «Samsung Pay» ва «Apple Pay»га қарши рақобатга киришиш ниятида, деб хабар берди «ITC.ua».\nБу каби бирлашиш мижозларга компаниянинг тўлов воситаларидан фойдаланишида кенг имкониятларни тақдим этиши лозим. Маълум қилинишича, янги сервис «Google» қайдларида боғланган банк маълумотларидан фойдаланган ҳолда бошқа сервис ва компанияларнинг маҳсулотлари учун тўловни амалга ошириш мумкин бўлади.\n«Chrome» браузери орқали эса унинг ёрдамида сайтларда турли харидларни бажариш, «YouTube» учун «обуна»ни тўлаш, «Android» дастури орқали эса савдо нуқталарида сотиб олинган товарларни ҳисоб-китоб қилиш мумкин.\n«Google»нинг сўзларига кўра, «Airbnb», «Dice», «Fandango», «HungryHouse» ва «Instacart» каби мобил дастурлар ҳозирдаёқ «Google Pay»ни қўллаб-қувватламоқда, қолган сайт ва дастурлар яқин ҳафталарда уларга келиб қўшилади.\nGoogle тўлов Google Pay сервис\nТехнология 22/03, 15:07


2018 йил учун олий таълим муассасаларига қабул квотаси тасдиқланди. Давлат грантлари ва тўлов-контрактлари сони ўзгардими? - Халқ сўзи\n2018 йил учун олий таълим муассасаларига қабул квотаси тасдиқланди. Давлат грантлари ва тўлов-контрактлари сони ўзгардими?\n16:30 05 Июнь 2018 Жамият\nБакалавриат, магистратура ва махсус сиртқи бўлимларга талабаларни қабул қилиш квотаси қарийб 8500 нафарга оширилди. Сиртқи ва кечки бўлимларга қабул квоталари кейинроқ эълон қилинади.\nЎзбекистон Президенти Шавкат Мирзиёевнинг 4 июндаги қарори билан 2018−2019 йилларда мамлакат ОТМларига қабул квоталари тасдиқланди. Бу ҳақда “Ўзбекистон 24” телеканалининг “Ахборот 24” дастурида маълумот берилган.\nУмумий қабул квотаси қарийб 8500 нафарга ошиб, 78701 дан (грант бўйича — 19725, тўлов-контракт — 58976) 87165 тага (19240, 67925) етди.\nБакалавриат кундузги бўлимларига 1714 нафар талаба кўпроқ қабул қилиниб, жами 69460 нафарга етади (ўтган йили — 67746). Уларнинг 17669 нафари грант, 51791 нафари шартнома асосида қабул қилинади.\nМагистратурага қабул квотаси қарийб 1000 нафарга ошиб, 5940 (5000) нафарга етади. Уларнинг 1556 нафари (ўзгаришсиз) грант бўйича таҳсил олса, 4384 нафари (3444) шартнома асосида ўқийди.\nБакалавриатнинг махсус сиртқи бўлимларига қабул сони қарийб икки баробарга ошиб, 11765 нафарга етказилди (ўтган йили — 5955). Уларнинг 15 нафари (ўзгаришсиз) грант асосида таҳсил олса, 11750 нафари (5940) шартнома бўйича таълим олади.\nҚарор билан бакалавриатда 16 та (бизнес-информатика, ёруғлик техникаси, биотиббий физика ва бошқалар), магистратурада эса 18 та (рақамли иқтисодиёт, ярим ўтказгич материаллар нанотехнологияси, суғурта аудити ва бошқалар) янги йўналиш ва мутахассисликлар жорий этилмоқда.\n“Мактабгача таълим” таълим йўналиши бўйича кадрлар тайёрлаш (бакалавриат) тўрт йил эмас, балки уч йилда амалга оширилади. Хориж тажрибаси ва кадрларга бўлган талабни қондириш мақсадида ушбу қарор қабул қилинди. Ўқув режалари ва дастурларига янгича малака талаблари тайёрланмоқда. Асосий урғу билимларни мустақил эгаллашга қаратилади.\nТошкент тиббиёт академияси Фарғона филиалида “Тиббий-профилактика иши” йўналиши бўйича талабаларни қабул қилиш қайта йўлга қўйилади. Янги ўқув йилида 100 нафар талаба, жумладан, 10 нафар талаба грант асосида қабул қилинади.\nСиртқи ва кечки бўлимларга қабул квоталари бир ой ичида тайёрланиши лозим. Улар бакалавриатга умумий қабулнинг 30 фоизигачасини ташкил этади.\nҚарорда ОТМлар ва потенциал иш берувчилар ўртасидаги ўзаро алоқаларни такомиллаштириш кўзда тутилган. Эндиликда Олий ва ўрта махсус таълим вазирлиги кадрлар буюртмачилари билан ҳар йили ўқув йили бошлангунга қадар ОТМларнинг ўқув режалари ва дастурларини кўриб чиқади. Битирувчилар кўникма ва малакаларидаги камчиликлар ҳар чоракда камида бир марта иш берувчилар билан биргаликда муҳокама қилинади.


Россия нефть ва газ университетининг Тошкент филиали жорий йилда 150 талабани ўқишга қабул қилади\n15:07 / 01.06.2015\nРоссия Давлат нефть ва газ университетининг Тошкент филиали 2015/2016 ўқув йилида 150 нафар талабани ўқишга қабул қилади.\n2015 йилнинг 28 май куни Вазирлар Маҳкамаси университет учун кейинги ўқув йилига ажратилган квотани тасдиқлади. Унга кўра, университет “Газ, газ конденсати ва ер ости омборларини эксплуатация қилиш ва уларга хизмат кўрсатиш”, “Геологик разведка технологияси” ва “Нефть ва газ қудуқларини бурғулаш” мутахассисликлари бўйича 25тадан болани ўқишга қабул қилади.\n“Нефть объектлари эксплуатацияси ва уларга хизмат кўрсатиш”, “Ташкилот ва корхоналар иқтисодиёти”, “Қувур транспорти объектларини қуриш ва таъмирлаш” факультетларига ҳам 25 нафардан талаба қабул қилинади.\nАйрим факультетларда грант чегараси 10 киши, айримларида эса 5 киши қилиб белгиланган.


АҚШ президенти Дональд Трампнинг жамоаси ҳамда Мудофаа вазири Жеймс Мэттис Пентагондаги муҳим лавозимларга тайинловлар борасида баҳслашмоқда. Бу ҳақда Defense News хабар тарқатган.\nОқ уйдаги ва Мэттисга яқин манбаларнинг маълумотларига кўра, Трамп ўзини вазирликдаги муҳим ўринларга ўз номзодларини қўйишга ҳақли деб билмоқда. Вазир эса тайинловларни мустақил равишда амалга оширишни истамоқда. У кўрсатаётган номзодлар орасида Трампнинг ашаддий танқидчилари ҳам бор.\nМунозараларга сабаб бўлаётган номзодлардан бири дипломат Энн Паттерсон ҳисобланади. Мэттис унинг номзодини вазирнинг сиёсий масалалар бўйича ўринбосари лавозими учун илгари сурган. Ушбу аёл Never Trump акциясини фаол равишда қўллаб-қувватлаганди.\nБундан ташқари, Трамп бу ўринга Мира Рикардел номзодини тайинламоқчилиги айтилган. У республикачиларнинг сайловолди кампанияси даврида штабда мудофаа сиёсати бўйича маслаҳатчи бўлган, маъмурият учун мутахассислар саралаш жараёнида иштирок этган.\n"Мэттис Оқ уйга Мира кетмаса, ўзи кетиши ҳақида маълум қилган", — дея маълумот берган Defense News суҳбатдошларидан бири.\nРикардел хонимнинг ўзи бу вазиятга муносабат билдиришни истамаган, аммо Оқ уйдагилар бу амалдор ўз ишини бажаришда давом этаётганини тасдиқлаган. Портал манбаларидан бири у савдо вазирлигига ўтказилиши мумкинлиги ҳақида хабар берган. У бу лавозимида ҳам мудофаа йўналишидаги алоқалар билан шуғулланиши мумкин.\nТрамп Пентагон Мэттис


Бахтли бўлиш сири - Hidoyat.uz\nАсосий саҳифа Жамият Оила Бахтли бўлиш сири\nБир кишининг ўғли бўлиб, у: “Мен бахтсизман”, деб такрорлайверарди. Ота бахтли бўлиш сирини билиб келиш учун ўғлини даврининг энг катта донишманди ҳузурига юборди. Йигит чўлда қирқ кун йўл босиб, кўзлаган манзилига – тепалик устидаги ҳашаматли саройга етиб борди. Ичкарига кириб қараса, донишманднинг ҳузурига келганлар жуда кўп бўлиб, улар бир-бирлари билан суҳбатлашганча навбатларини кутишар эди. Ниҳоят йигит ҳам навбати келгач, донишманднинг олдига кирди ва бахтли бўлишнинг сирини сўради.\n– Ўғлим, ҳозир сенга буни тушунтириб ўтиш учун вақтим йўқ, – деди донишманд. – Шунинг учун ҳозир чиқиб, саройимни томоша қил. Икки соатдан кейин ёнимга кел, қолганини ўшанда гаплашамиз.\nШундай дея йигитнинг қўлига қошиқ тутқазди, унга икки томчи ёғ томизиб, тайинлади: “Сайр давомида қўлингдаги ёғга ҳушёр бўл, тўкиб юборма!”\nЙигит донишманднинг айтганини қилиб, қўлидаги ёғдан кўз узмасдан саройнинг ичкари-ю ташқари – барча жойларини айланиб чиқди. Икки соатдан кейин қайтиб келгач, донишманд сўради:\n– Саройни кездингми?\n– Ҳа, жуда катта экан, – жавоб берди йигит.\n– Ўғлим, деворлардаги ажойиб суратларни кўрдингми? Гулзоримни, ундаги ранго-ранг гулу чечакларни-чи? Уларнинг хуш исларидан баҳра олдингми? Кутубхонадаги ноёб китобларга-чи, эътибор бердингми?..\nЙигит бутун диққати қўлидаги ёғда бўлгани учун ҳам сайр давомида булардан ҳеч бирини кўрмаганини айтди. Шунда донишманд:\n– Унда қайта чиқ ва атрофингдаги барча гўзалликларни яйраб томоша қил. Чунки ўтирган уйини яхши танимаган киши бахтнинг сирига ета олмайди, – деди ва бу сафар ҳам йигитнинг қўлига ёғ солинган қошиқни тутқазди.\nЙигит энди саройдаги жамики нарсаларни, бутун гўзалликларни катта завқ ва ҳаяжон билан томоша қилди. Донишмандга ҳам таассуротларини ана шу мароқ билан ҳикоя қилиб берди. У гапини тугатгач, донишманд:\n– Яхши, ҳаммасини кўрибсан, – деди. – Лекин мен сенга омонат қилиб берган ёғ қани?\nШундагина йигитнинг эсига тушиб, шошганича қўлидаги қошиққа қаради – ёғ тўкилиб битган эди. Донишманд эса табассум билан шундай деди:\n– Хижолат тортма, ўғлим, бахтли бўлишнинг сири дунёни бор мўъжизалари, ҳаётни бутун гўзалликлари билан бирга кўра олишда. Агар киши жисмидаги қусурлар, ҳаётдаги етишмовчиликлар ҳақида ўйлайверса, худди сен қўлингдаги ёғ солинган қошиққа андармон бўлганинг каби ҳаёт гўзалликларидан бебаҳра қолаверади. Бахтли бўлиш сирини эса, қўлингдаги ёғ солинган қошиқни унутганингдагина тўла ҳис қила оласан!\nМадина Муҳаммадсолиҳ қизи тайёрлади.\n“Ирфон” тақвимининг 2010 йил, 3-сонидан олинди


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Ҳиндистонда 72 йилдан бери овқат емайдиган қария яшайди\t09:52, 17 июнь 2016\tҲиндистонда 72 йилдан бери овқат емайдиган, йога билан шуғулланувчи қария яшайди, деб хабар берди “Interesno.cc” нашри. Яқинда 83 ёшга кирадиган ҳиндистонлик Прахлад Жани (Prahlad Jani) 2003 йилдаёқ бутун дунёга машҳур бўлган эди. Уни тиббий текширувдан ўтказган ҳиндистонлик врачлар бу фавқулодда ҳолат эканлигини маълум қилган. Қария ҳақиқатан ҳам 11 ёшдан бери овқат емайди, сув ҳам ичмайди. Прахлад Жани тарки дунё қилган дарвеш ва йогдир. У дунё лаззатларидан воз кечган, ғорда яшайди. Қизиқувчан олимлардан яширинмайди, балки уларнинг таклифини чин дилдан қабул қилади. Ҳар қандай текширув, таҳлилларга қаршилик қилмайди.\n2003 йилда қария 10 кунга госпиталга текширув учун ётқизилган. Аммо тиббиёт ва дунё илм-фани бу сирнинг тагига етолмади ва қандай қилиб инсон ҳеч нима емай яшаши мумкинлигини тушунтириб беролмади. Қарияни ҳатто табиий эҳтиёжлар ҳам безовта қилмайди, йог сўнгги марта 1940 йилда, 11 ёшда ҳожатга чиққан, шундан бери бунга эҳтиёж сезмаган.


OnePlus 9'нинг техник жиҳатлари ва қадоқ таркиби билан танишамиз - Terabayt.Uz\nOnePlus бу йил икки флагман: OnePlus 9 ва OnePlus 9 Pro смартфонларини тақдим этди. OnePlus бу йилги смартфонларни Hasselblad компанияси томонидан ишлаб чиқарилган камералар билан жиҳозлади. Албатта, бу қарор қурилмалар камерасини такомиллаштириш учун қабул қилинган.\nЎҚИНГ: OnePlus 9 Pro'нинг техник жиҳатлари ва қадоқ таркиби билан танишамиз\nШу ўринда савол туғулиши мумкин: қандай қилиб Hasselblad OnePlus 9'нинг камераларини яхшилаши мумкин? Гап шундаки, OnePlus Hasselblad билан смартфонларинг камера датчиги ва ранг оптикасини яхшилаш учун ҳамкорлик қилмоқда. Hasselblad камералари 16-бит RAW тасвирлар олиши билан танилган. OnePlus 9 камераси 16-бит RAW тасвирларни ола олмасада, Pro тасвирга олиш режимида 12-бит ранглардаги суратларни олишга қодир.\nOnePlus 9 Pro'даги бир неча функциялар OnePlus 9'да мавжуд эмас. Хусусан, қўшимча камера функциялари, премиум тоифадаги дисплей ва 50 ваттда симсиз қувватланиш имкониятларидан OnePlus 9 маҳрум қилинган.\nOnePlus 9 олдинги авлод OnePlus 8 каби ясси экранга эга. Қурилма ромлари эса пластикдан ишланган ва корпус икки томондан Gorilla Glass шишаси билан қопланган. Айланасимон тирқишли камера эса ўз жойида қолган.\nЎзгаришлар ҳақида гап кетар экан, OnePlus 9 аввалги авлод OnePlus 8'га қараганда такомиллашган камера модули ва зарядлаш имкониятига эга. Шунингдек, 120Hz экран янгиланиш частотаси, каттароқ ҳажмли аккумулятор ҳамда Snapdragon 888 5G чипи асосий ўзгаришлардан ҳисобланади.\nOnePlus 9'нинг техник жиҳатлари:\n> Корпус: 160.0х73.9х8.1 мм, 183 г; олд шиша (Gorilla Glass), орқа панель шиша (Gorilla Glass), пластик ром.\n> Дисплей: 6.55 дюйм Fluid AMOLED, 120Hz экран янгиланиш частотаси, HDR10+, 1100 нит (энг юқори), 1080х2400p резолюция, 402ppi зичлик.\n> Чипсет: Qualcomm SM8350 Snapdragon 888 (5 нм): саккиз ядроли (1x2.84 GHz Kryo 680 & 3x2.42 GHz Kryo 680 & 4x1.80 GHz Kryo 680; Adreno 660.\n> Хотира: 8/128ГБ, 12/256ГБ; UFS 3.1.\n> ОТ/Дастурий таъминот: Android 11, OxygenOS 11.\n> Камера: •Асосий: 48 МП, f/1.8, 23 мм, 1/1.43“, 1.12µm, кўп йўналишли PDAF; • Ультракенг: 50 МП, f/2.2, 14 мм, 1/1.56“, 1.0µm; •Сатҳ: 2МП, f/2.4.\n> Селфи камера: 16МП f/2.4, (кенг), 1/3.06“, 1.0µm.\n> Видео ёзув: •Асосий камера: 8К@30 кадр/сек., 4К@30/60 кадр/сек., [email protected]/60/240 кадр/сек., giro-EIS; •Селфи камера: [email protected] кадр/сек., giro-EIS.\n> Аккумулятор: 4,500 мАс; 65 ватт тезкор қувватланиш имконияти. 100% 29 дақиқада (рекламага кўра), 15 ватт симсиз қувватланиш имконияти (Европа ва Шимолий Америкада).\n> Бошқа: бармоқ изи сканери (экран остида, оптик) NFC.\nOnePlus 8Т каби OnePlus 9'га иккита аккумулятор ўрнатилган. Бу дегани OnePlus 9 65Т Warp Charge имкониятини қўллаб-қувватлайди. Бу биргаликда ишлайдиган иккита кичик аккумуляторни тезкор қувватлаш имконини ҳам беради. 4,500 мАс сиғимли аккумулятор тахминан ярим соатда 100% гача қувватланади.\nҚурилманинг камера модули ҳам такомиллашган. Смартфон OnePlus 8 Pro'га ўрнатилган Sony IMX689 сенсори билан жиҳозланган. Ушбу сенсор эса Hasselblad томонидан янада такомиллаштирилган. Бундан ташқари, 50МП ультракенг камера билан ёрқин ва деталлашган суратларни олиш мумкин.\nЭнди эса смартфоннинг қадоқ таркиби билан танишиб чиқамиз.\nOnePlus 9 одатдаги қизил қутида сотилади. Қутидан бир нечта йўрқиномалар, силикон ғилоф, 65 ваттлик қувватлаш адаптери ва USB-C га USB-C кабели ўрин олган.\nСиликон ғилоф ҳудуд бозорларига қараб қутидан ўрин олган ёки ўрин олмаган бўлиши мумкин.\nОдатдагидек, қутида ҳеч қандай қулоқчин ўрин олмаган.\nЎҚИНГ: OnePlus 9 ва 9 Pro'нинг рендерлари сиздирилди. Компания директори смартфонларнинг муҳим жиҳатини ошкор қилди\n#тавсиф #OnePlus 9


Redmi 9 смартфони Тошкентда юқори нархда сотувга чиқди | Mobinfo.uz\nЮртимиздаги қатор интернет-дўконлар ва мобиль қурилмалар бозорларида Redmi 9 бюджет моделининг сотувлари бошланди. Смартфоннинг 3/32 версияси ҳозирда 1,7 млн. сўмдан таклиф этилмоқда. Солиштириш учун, Малайзияда ана шу 3/32 ГБ хотирали версия 100 евро, 4/64 ГБ хотирали версияси эса 124 евродан сотилмоқда.\nОлдин хабар қилингани каби, Redmi 9 модели 6,53 дюймли диагоналга эга экран (2340 х 1080 пиксел), яккакристалли MediaTek Helio G80 тизими, 3/4 ГБ оператив ва 32/64 ГБ флэш-хотирага эга. Смартфон Android 10 операцион тизимида ишлайди. Асосий камераларнинг ўлчами 13, 8, 5 ва 2 Мп. Фронтал камера 5-мегапикселди. Аккумулятор батареяси қуввати 5020 мА·соат. Уни 10 Втлик тезкор зарядка ёрдамида қувватлаш мумкин.\nҲиндистонда Redmi 9нинг янги версияси чиқди\n150 евролик Redmi 9 сотувга чиқди\nRedmi 9 қанчадан сотилиши маълум бўлди\nMeizu M2 – 4-ядерный 5-дюймовый 4G-смартфон с HD дисплеем и стоимостью менее $100\nЗапись опубликована 09.07.2020 автором admin в рубрике Новинки с метками Redmi 9, Малика, смартфон, Тошкент, Тошкентдаги нархлар.\n← Beeline янги 4G интернет-тўпламларини жорий қилди Қимматроқ сотиб юбориш мумкин бўлган смартфонлар рейтинги эълон қилинди →


09:37, 10.08.2018 Жамият\nЭлбек Шукуров 1988 йилда Тошкент шахрида туғилган.\nТошкент шаҳар ҳокимининг ёшлар сиёсати, ижтимоий ривожлантириш ва маънавий-маърифий ишлар бўйича ўринбосари этиб Шукуров Элбек Ҳабибуллаевич тайинланди. Бу ҳақда Тошкент шаҳар ҳокимлигининг ахборот ҳизмати маълум қилди.\nМаълумот ўрнида, Элбек Шукуров 1988 йилда Тошкент шахрида туғилган. Маълумоти олий. Тошкент давлат аграр университетини 2009 йилда тамомлаган. 2013-2015 йилларда - “Камолот” ёшлар ижтимоий ҳаракати Тошкент шаҳар Кенгаши раиси\nЎзбекистон Республикаси Олий Мажлиси Қонунчилик палатаси Бюджет ва иқтисодий ислоҳотлар қўмитасининг аъзоси, 2017 йилдан буён Ўзбекистон Ёшлар иттифоқи Тошкент шаҳар Кенгаши раиси лавозимларида ишлаб келган. 2017 йили Дўстлик ордени билан мукофотланган.\n"Ўзбекистон Республикаси Мустақиллигининг 25 йиллиги" кўкрак нишони билан тақдирланган.\nТеглар:Элбек Шукуров Тошкент шаҳар ҳокимияти\n“Толибон” Афғонистоннинг йирик шаҳрига ҳужум бошлади\n11:34, 22.01.2019 1 402\n11:40, 04.08.2018 5 704\n19:53, 31.07.2018 4 992


Большой театр раққоси 12 йилга қамалиши мумкин\nПайшанба кунги маҳкама жараёнида Дмитриченко ўз бадиий раҳбари Сергей Филинга қарши ҳамла уюштириш нияти бўлганини яширмади, лекин Филиннинг юзига кислота сепиб кетилиши билан боғлиқ ҳодисага алоқаси бўлмаганини айтди:\n- Сергей Филин юзига кислота сепишни мен уюштирганим ҳақидаги гаплар мутлақо ёлғон, мен буни қилганим йўқ, деди Дмитриченко.\n17 январ куни номаълум шахс Филиннинг юзига кислота сепиб кетди. Юзи ва кўзлари жиддий жароҳатлангани айтилаëтган Филин Москвада бир неча бор операция қилиниб¸ ҳозирда муолажа учун Германияга олиб келинган.\nМазкур жиноят иши бўйича Болшой театр раққоси Павел Дмитриченко билан бир қаторда жиноятни бевосита содир этгани гумонланаётган Юрий Заруцкий ва ҳайдовчи Андрей Липатовлар ҳисбга олинди.\nУлар Россия Жиноят Кодексининг "одам танасига қасддан оғир жароҳат етказиш" банди бўйича айланмоқда.\nАйби исботланган тақдирда уларнинг ҳар бири 12 йилгача озодликдан маҳрум этилишлари мумкин.\nТаганский туман судида кечган маҳкамада Дмитриченко ўз бадиий раҳбарига қарши ҳужумни уюштиришда Заруцкий билан тил бириктирганини тан олди, айни пайтда у Филинга жисмоний шикаст етказиш ниятида бўлмаганини айтди.\nДмитриченкога кўра, Филин юзига кислота сепиш, унинг режасида бўлмаган.\nПолиция жамоатчиликка эълон қилган қисқа видеода Дмитриченко "Мен ҳужумни уюштирдим, лекин оқибатда юз берган ҳодисаларни уюштирмаганман", деб айтгани акс этган.\nРоссия Ички ишлар вазирлиги терговчиларига кўра, Болшой театр бадиий раҳбари Сергей Филинга ҳужум шахсий адоват асосида қилинган.\nДмитриченко ўз қаллиғига етакчи ролларни бермай келган театр бадиий раҳбари Филинга нисбатан адовати бўлганини маҳкамада яширмади.\nПавел Дмитриченко 2002 йилдан бери Большой театрида ишлаб келади. У Сергей Прокофъевнинг "Иван Грозный" балетида бош ролни ижро этган.\nЎз навбатида Дмитриченко ўзини ҳибсда қолдириш ҳақидаги маҳкама қарори юзасидан шикоят қилмаслигини ҳам айтди.\nЮзига кислота сепилган 42 ёшли Филин эса пайшанба куни Германияда яна бир жарроҳлик амалиётини бошдан кечирди. Уни кўзини тўрт соат операция қилган немис жарроҳлари амалиётнинг қийин кечгани, лекин муваффақиятли бўлганини айтишди.


Мақсадлар кўпайгани сайин масъулият ҳам катталашади | "Адолат" СДП\nМақсадлар кўпайгани сайин масъулият ҳам катталашади\nЎзбекистон “Адолат” социал-демократик партиясининг IX Қурултойида делегатлар муҳокамалари билан “Адолат – ҳаётимизнинг бош мезони” деб номланган сайловолди дастурининг асосий қоидалари кўриб чиқилди ва тасдиқланди.\nҚурултойда барчамиз партиямизнинг сайловолди дастури, унда акс этган муҳим жиҳатлар билан танишдик. Мени қувонтирган томони шундаки, мазкур дастур 2015-2019 йилларга мўлжалланган сайловолди дастурига нисбатан сезиларли даражада мукаммаллик ва халқчиллик касб этган. Бир сўз билан айтганда янгиланаётган Ўзбекистонда инсон манфаатларини янгича босқичда ҳимоя қилиш, ҳар бир инсон ҳаётида адолат тантана қилишига йўл очувчи мазкур дастур юртимизнинг бу йилги сайловда юқори натижаларни қўлга киритишига замин яратади.\nСир эмас, қаердаки қонун устувор, адолат барқарор бўлса, ўша жойда ҳар жиҳатдан юксалиш ва ривожланиш кўзга ташланаверади. Нега деганда, бугунидан кўнгли тўқ, эртанги кунига ишончи мустаҳкам бўлган одамгина ўз олдига эзгу мақсадлар қўяди ва ана шу мақсадлари сари дадил қадамлар билан ҳаракат қилади. Шу билан жамият равнақига ўзининг муносиб ҳиссасини қўшади. Шундай экан, партиямиз дастурида акс этган суд-ҳуқуқ соҳасида 5 йилликда амалга оширилиши кўзда тутилган ғояларнинг юртимиз тараққиёти, эл-юрт тақдирида ўрни муҳим, деб ўйлайман.\nБиргина мисол. Суд жараёнларида адвокатура ва прокуратура ҳуқуқларини тенглигини таъминланиши тизимда юз бериши мумкин бўлган қанчадан қанча адолатсизликларга чек қўйиб, норозиликларга барҳам беради.\nМуҳтарам Президентимиз “агар биз одамларнинг тинчлиги ва соғлигини кафолатласак, ана шундагина одамлар биздан рози бўлади”, деб бежиз айтмаганлар.\nДунё шиддат билан ривожланмоқда. Ушбу жараёнда муносиб ўринга эга бўлиш, ўз ўрнини сақлаб қолиш катта масъулият. Партиямизнинг “ақлли тиббиёт” тизимини шакллантириш, аҳолини хавфсиз дори-дармон воситалари билан таъминлаш сингари соҳага оид қатор ғоялари мамлакатимиз тиббиётида улкан бурилиш ясашига шубҳа йўқ. Масалан, партиямиздан сайланган депутатлар саъй-ҳаракатлари эвазига Сурхондарё вилоятининг Жарқўрғон тумани ҳамда Термиз шаҳрида “ақлли тиббиёт”га асосланган намунавий муассасалар бунёд этилмоқда.\nУмумий қабул квоталарини белгилаш тажрибасидан воз кечишни асосий вазифалардан этиб белгиланганлиги фақатгина дипломли эмас, меҳнат бозорида рақобатбардош бўлган, замонавий билимларни пухта эгаллаган кадрлар тайёрлаш имконини яратади.\nШуни мамнуният билан таъкидлаш керакки, Ўзбекистон “Адолат” СДПнинг сайловолди дастуридан нафақат чуқур ўйланган ислоҳотларни талаб қилувчи ғоялар, балки мамлакатимизнинг маънавий қиёфасини юксалтиришга хизмат қилувчи вазифалар ҳам ўрин олган.\nЎзбекистон “Адолат” СДП Сурхондарё вилоят Кенгаши томонидан ҳам ўтган давр мобайнида партиянинг “Мактабда ижтимоий тенглик” лойиҳаси доирасида вилоятдаги мавжуд 921 та умумтаълим мактабларидан 521 таси ўрганилди. Аниқланган муаммолар юзасидан Термиз, Олтинсой, Жарқўрғон, Узун туманлари ва Термиз шаҳар Кенгашлари депутатлик гуруҳлари томонидан сессияга масала киритилган. “Мактабгача таълим - кадрлар тайёрлашнинг бирламчи бўғини” лойиҳаси доирасида эса 306 та МТМ ўрганилиб, муаммолар вилоят Кенгаши, Жарқўрғон, Олтинсой, Денов, Термиз, Ангор, Сариосиё туман Кенгашлари сессияси ҳамда доимий комиссиялар кун тартибида кўриб чиқилди. Шу жараёнда партиямиз томонидан Термиз туманида 6 та, Музработ туманида 3 та, Термиз шаҳрида 1 та шахмат-шашка майдонлари ташкил этилди. “Саломатлик йўлида бирлашайлик” лойиҳаси ижроси йўлида аҳолининг кенг қатламига кўрсата оладиган тиббий хизмат сифатини ошириш мақсадида 7 та, шаҳар ва туман Кенгашларига масала киритилиб, мавжуд кўплаб муаммоларни бартараф этишга эришилди.\nЁшларнинг бўш вақтларини мазмунли ўтказиш, аёлларнинг сиёсий фаоллигини ошириш мақсадида “Адолат билимдони”, “Адолатли қайнона”, “Йилнинг энг фаол адолатчи аёли” кўрик-танловларининг шаҳар, туман ва вилоят босқичи юқори савияда ташкил этилди. Бу каби вилоят партия ташкилоти томонидан амалга оширилган ишлар сарҳисоби ўлароқ, партиямизнинг 2020-2025 йилларга мўлжалланган сайловолди дастурини тўлиқ қўллаб-қувватлаган ҳолда мазкур дастур ижроси йўлида бор куч ва имкониятларимизни ишга соламиз. Халқимизнинг фаровонлиги йўлида тинмай ва астойдил фаолият олиб борсак, мамлакатимизда изчил олиб борилаётган ислоҳотларга камарбаста бўлиб, ўз ҳиссамизни кўшсак, эртамиз бугунимизданда гўзал ва фаровон бўлиши муқаррар.\nСурхондарё вилояти Кенгаши раиси


16 август, 2019, 17:24 1050\nКлоп таркибда кутилмаган вазиятларга дуч келмоқда.\n"Ливерпуль" клуби АПЛнинг 2-турида "Саутгемптон"га қарши бўлиб ўтадиган ўйиндан олдин кадрлар муаммосига дуч келди.\nESPN нашри тарқатган хабарга қараганда жамоанинг иккинчи дарвозабони Адриан асосий посбон Алиссоннинг ортидан лазаретга йўл олди. Айтилишича испаниялик дарвозабон куни куча “Челси”га қарши бўлиб ўтган УЕФА Суперкубоги баҳсида жароҳат олган.\nҚизиғи, агар Адриан ушбу ўйинга қадар тикланиб улгурмаса, шу куни мерсисайдликлар дарвозасини асосий жамоада бирорта ҳам ўйин ўтказмаган 20 ёшли посбон Кевин Келлехер ёки ўтган мавсумни Англия 3-дивизионида ўтказган 35 ёшли Энди Лонергалардан бири қўриқлайди.\nЭслатиб ўтамиз, “Саутгемптон” – “Ливерпуль” учрашуви эртага 17 август куни Тошкент вақти билан соат 19:00да бошланади.\nMinyole yoki Kariusning qarg'ishi))


Сайловда менинг овозим муҳим | "Адолат" СДП\nЎзбекистон Адолат СДП Музработ туман Кенгаши томонидан тумандаги 21-умумий ўрта таълим мактабида “Сайловда менинг овозим муҳим” мавзусида давра суҳбати ўтказилди.\nУнда “Адолат” СДП Музработ туман Кенгаши вакиллари, депутатлар, БПТ фаоллари ва мактаб ўқитувчи-педагоглари иштирок этди.\nДавра суҳбатида маърузачилар томонидан иштирокчиларни Сайлов кодекси ва бошқа сайлов тўғрисидаги қонун ҳужжатлари билан таништириб ўтилди.\nМамлакатимизда нуфузли сиёсий тадбир – Ўзбекистон Республикаси Президенти сайловига кенг кўламли тайёргарлик кўрилмоқда. Сайловлар жараёнида фуқаролар ўз ҳуқуқларидан тўлиқ фойдаланиши учун шароит яратилиши, тенглик, ошкоралик ва адолатлилик тамойилларига қатъий амал қилинишида Сайлов Кодекси муҳим ўрин тутади.\nПартиялар сайлов куни овоз бериш хоналарида ва овозларни санаб чиқишда аввалги қонунлар бўйича фақат биттадан кузатувчи бериши мумкин бўлган бўлса, Сайлов кодексида бундай чеклов чиқариб ташланди. Бу ҳам очиқлик, ошкораликни, жамоатчилик назоратини оширишга хизмат қилади. Шу билан бирга, сиёсий партияларнинг тарафдорлари, уларни қўллаб-қувватловчилар сафини кенгайтиришга, кузатувчилар учун эса бир кун давомида сайлов участкасида қимирламай туриш эмас, балки алмашиб бу ваколатни амалга ошириш имконини яратади.\nТадбирда шунингдек, миллий қонунчилигимизга биноан сайлов куни 18 ёшга тўлган Ўзбекистон Республикаси фуқаролари сайлаш ҳуқуқига эга эканлиги айтиб ўтилди.\nБу йилги сайловларда 20 миллиондан ортиқ сайловчи овоз бериши кутилмоқда. Улардан 2 миллиондан ортиқ йигит-қиз эса биринчи марта сайловда иштирок этади. Шунингдек, муҳим сиёсий жараёнда ёшларнинг иштироки ҳақида сўз юритилди.\nТадбирда юртимизда айни вақтда амалга оширилаётган кенг кўламли ислоҳотлар жараёнини эзгу мақсадимизни аҳолининг асосий қисмини ташкил этувчи ёшлар иштирокисиз тасаввур қилиб бўлмаслигини, бугунги кунда фақат юксак билимли, замонавий фикрлайдиган, интеллектуал ривожланган ҳамда профессионал тайёргарликка эга бўлган ёшларгина сифатли, жадал ва инновацион тараққиётнинг энг муҳим шарти ва гарови бўла олиши, айнан улар мамлакатнинг буюк келажагини таъминлаши мумкинлигига алоҳида тўхталиб ўтдилар.\nТадбир давомида иштирокчилар мавзуга оид ўзларини қизиқтирган саволларига жавоблар олишди.\nЎзбекистон “Адолат” СДП Музработ туман Кенгаши фаоли


“КИТО Интернационал” “Навбаҳор” ҳомийси | "NAVBAHOR" FUTBOL JAMOASINING RASMIY WEB SAHIFASI\n“КИТО Интернационал” “Навбаҳор” ҳомийси\nАввал хабар бериб ўтганимиздек, бугун Ўзбекистон футбол Федерацияси Президенти Мираброр Усмонов “Навбаҳор” футбол клуби раҳбарияти ва Наманган вилоят футболи мутасаддиларини қабул қилди. Ёдингизда бўлса, Мираброр Зуфарович Наманганга қилган ташрифлари чоғида “Навбаҳор” футбол клубининг молиявий аҳволини яхшилаш учун хориждан ҳомий топишда амалий ёрдам беришни айтиб ўтгандилар. Орадан маълум вақт ўтгач, ЎФФ Президенти ушбу масала юзасидан учрашув ўтказди.\nЎФФ Президенти қабулида бўлиб ўтган учрашувда ЎзПФЛ бош директори Ф.Магаметов, «КИТО интернационал» (Сингапур) компанияси вакили сифатида Ф.Сирожиддинов, Наманган вилоят футбол федерацияси 1-вице-президенти Б.Холмирзаев, «Навбаҳор» футбол клуби президенти Т.Дадабоев, «Навбаҳор» футбол клуби вице-президенти Р.Низамбаев, «Навбаҳор» футбол клуби ижрочи директори Г.Исмаилов, «Навбаҳор» жамоаси бош мураббийи Б.Ашурматов, Ўзбекистон футболни қўллаб-қувватлаш жамоат фонди Наманган вилояти бўлими директори М.Алиханов, «Навбаҳор» футбол клуби матбуот котиби Ш.Содиқов ва «Навбаҳор» мухлислар клуби етакчиларидан Н.Абдуғаниевлар иштирок этишди.\nЙиғилиш кун тартибидан «Навбаҳор» футбол клубига хориждан ҳомий бириктириш ва клуб моддий-техника базасини янада мустаҳкамлаш масалалари ўрин олди. Йиғилишга Ўзбекистон футбол Федерацияси Президенти М.З.Усмонов раислик қилди. Усмонов ўз сўзида Наманган футболи ҳақида илиқ фикрларни билдириб ўтди: “Яқиндагина қайтадан фойдаланишга топширилган «Навбаҳор» ўйингоҳини барча жаҳон талабларига жавоб бериши наманганлик мухлислар учун ажойиб совға бўлди. Наманганлик мухлислар Ўзбекистонда ўзига хос ўринга эгалар. Уларни мамлакатдаги энг яхши ишқибозлардан бири десак ҳам бўлмайди. Гарчи мухлисларнинг эътибори кучли бўлсада, сўнгги йилларда «Навбаҳор»нинг молиявий аҳволини яхши бўлмай қолди. Клубни бундай қийин шароитдан чиқиб кетиши учун Ўзбекистон футбол Федерацияси томонидан бир қатор ишлар амалга оширилмоқда. Наманганга қилган сафарим давомида клуб аъзолари ва мухлислар билан ўтказилган учрашувда «Навбаҳор» жамоасига хориждан ҳомий бириктирилишида амалий ёрдам беришга ваъда бергандим. Ушбу ваъдани амалга ошириш мақсадида бугун яна бир бор учрашиб турибмиз. Эндиликда жамоани мусобақаларда муносиб тарзда иштирок этишини таъминлаш мақсадида мураббий ва футболчиларга жиддий эътибор қаратиш муҳим саналади”.\nЎФФ Президенти клубда юзага келган молиявий муаммоларни ечишда биринчи навбатда мураббий ва футболчилардан бўлган қарздорликни бартараф этишга аҳамият қаратиш кераклигини айтди: “Клубда юзага келган молиявий муаммоларни бартараф этилишида Сингапурнинг “КИТО Интернационал” компанияси томонидан ҳомийлик маблағлари ажратилади. Бунга жавобан «Навбаҳор» жамоаси мамлакат чемпионатининг иккинчи даврасини муносиб тарзда ўтказиб, ҳомийлар ишончини оқлаши талаб этилади. Ана шундагина икки томонламали ҳамкорлик муваффақиятли тарзда давом этади”.\nШундан сўнг «КИТО интернационал» компанияси вакили Ф.Сирожиддинов сўз олиб қуйидагиларни гапириб ўтди: “Биринчи навбатда ЎФФ томонидан билдирилган катта ишонч учун миннатдорчилик билдираман. Аввалдан Наманган футболи ва бевосита «Навбаҳор» иштирокидаги ўйинларни кузатиб борардим. Мамлакат футболида ўз ўрнига эга бўлган жамоа фақат юқори ўринлар учун даъвогарлик қилиши лозим. Қолаверса, наманганлик мухлисларни ўта фаол эканликларидан ҳам яхши хабардорман. “Навбаҳор” футбол клубига ҳомийлик қилиш борасидаги таклифни компания раҳбарларига билдирганида, улар бунга розилик беришди. Ҳомийлик ёрдами натижасида жамоада ижобий ўзгаришлар кузатилса кейинги йилларда ҳам жамоага доимий равишда ёрдам берилади”.\nКун тартибидан ўрин олган иккинчи масала юзасида сўз юритган М.Усмонов “Навбаҳор” футбол клубининг моддий-техника базасини мустаҳкамлаш мақсадида Наманган шаҳрида жойлашган «Спорт» меҳмонхонаси, «Навбаҳор» захира майдонини клуб балансига ўтказиб беришни таклиф қилди. Айни пайтда ушбу иншоотларни таъмирга муҳтожлигини айтиб, уларни тўлиқ қайта таъмирлаш юзасидан харажатлар лойиҳа сметасини ишлаб чиқиш ҳамда ушбу объектларни қайта таъмирлаш ишларини олиб борувчи қурилиш ташкилоти ҳақида 10 июлгача ЎФФга тўлиқ маълумот бериш вазифасини клуб президенти Т.Дадабаев зиммасига юклади. Шу билан биргаликда таъмирлаш ишларни 2015 йилнинг 1 январига қадар якунлаш муҳим аҳамиятга эга эканлигини ҳам алоҳида эътироф этди.\nЙиғилиш якунида ЎФФ Президенти З.Усмонов клуб раҳбарияти олдига иккинчи давра бошлангунга кадар мураббий ва футболчилардан бўлган қарздорликни тўлиқ тугатиш вазифасини қўйди.\n«Навбаҳор» клуб президенти Т.Дадабоев жамоа аъзолари ва мухлислар номидан кўрсатилаётган амалий ёрдам учун ЎФФ президенти М.Усмоновга ва жамоанинг янги ҳомийси вакили Ф.Сирожиддиновларга миннатдорчилик билдирди.


Испания соҳиллари яқинида 600 муҳожир қутқариб қолинди\n08:20 / 19.11.2017\nОхирги суткаларда Испания соҳиллари яқинида Африка давлатларидан келаётган 600 га яқин муҳожир қутқариб қолинди. Бундан денгиздаги қутқарув хизмати маълумотлари дарак бермоқда.\n17 ноябрь ва 18 ноябрь эрталаб Картахена (Мурсия автоном вилояти) туманида 41 та қайиқда 431 киши аниқланган. Кун давомида Испаниянинг жанубий соҳиллари яқинида яна 10 та қайиқда одамлар аниқланган.\nЖорий йилда Испанияга келаётган ноқонуний муҳожирлар сони кескин ошиб кетди: йил бошидан Испанияга Ўрта ер денгизи орқали деярли 17,7 минг – 2016 йилдаги 5,4 минг кишидан уч марта кўпроқ муҳожир келган.\nХалқаро миграция ташкилоти маълумотларига кўра, йил бошидан Ўрта ер денгизи орқали Европага 160 минг муҳожир келган. Улардан 75 фоизи Италияга, қолганлари эса Испания, Кипр ва Испанияга келган. Деярли 3 минг киши денгизни кечиш вақтида ҳалок бўлган.\nИспания ноқонуний муҳожир\n22 нафар муҳожир цемент аралаштирувчи машинада БАА ҳудудига кирмоқчи бўлди


“Барселона”нинг собиқ мураббийи, ҳозирда “Манчестер Сити” клубига мураббийлик қилаётган каталониялик Хосеп Гвардиола Каталония ҳукумати – Женералитат раҳбари лавозимига “Каталония учун биргаликда” миллий ҳаракатидан номзод бўлиши мумкин.\nБу ҳақда Каталония демократик партияси ҳамда мухториятнинг собиқ раҳбари Карлес Пучдемон атрофидаги манбаларга иқтибос келтирган ҳолда “Конфиденсял” испан нашри хабар берди.\n“А-Бэ-Сэ” испан нашри манбаларининг маълум қилиишича, ҳозирда Каталонияни бошқараётган Ким Торра ва мухториятнинг собиқ раҳбари Карлес Пучдемондан “баттарроқ” номзодларни тасаввур қилиш қийин. Шу сабабли испан нашри Гвардиолага умид боғлаш “Каталония учун биргаликда” ҳаракати учун ютқизиқсиз, бироқ собиқ футболчининг ўзи учун хатарли вариант бўлишини таъкидлаб ўтди.\nБу орада на Гвардиола, на Каталония демократик партияси, на “Манчестер Сити” бу борадаги режаларни аниқ тасдиқлаган.\nТаъкидланишича, Каталония демократик партияси “Каталония учун биргаликда” ҳаракати билан яқин алоқада.\nГвардиола ўйинчи сифатида 6 карра Испания чемпиони, 2 карра Испания кубоги соҳиби, бир мартадан Европа чемпионлари кубоги, Кубок эгалари кубоги ва УЕФА Суперкубоги соҳиби бўлган. Терма жамоа сафида Олимпия чемпиони (Барселона, 1992 йил) бўлишга муваффақ бўлган.\n38 ёшли Пеп мураббий сифатида “Барселона” билан 3 мартадан Испания чемпионати ва Испания суперкубогида, икки мартадан Испания кубоги, Чемпионлар лигаси, УЕФА Суперкубоги ва клублараро жаҳон чемпионатида ғалаба қозонган. Мюнхеннинг “Бавария”си” билан 3 марта Германия чемпионатини, икки марта Германия кубогини, бир мартадан УЕФА Суперкубоги ва клублараро жаҳон чемпионатида ғолиб бўлган. “Манчестер Сити” унинг мураббийлиги остида икки марта Англия чемпионатини, Футбол лигаси кубоги ва Англия суперкубогини, бир марта Англия кубогини қўлга киритган.\nКаталониялик мутахассис “Барса” ва “МанСити” клублари тарихидаги энг унвондор мураббий ҳисобланади.\nГвардиоланинг антирекорди. «Сити» ўз уйида 5та гол ўтказди


Олий лига. "Қўқон-1912" ўз майдонида "Бухоро"дан устун келди\n26 май,2017, 20:08 379\nБугун Олий лига 12-тур учрашувлари бўлиб ўтди. "Қўқон-1912" жамоаси ўз майдонида "Бухоро"ни қабул қилди.\nДастлабки ҳужум 2-дақиқада меҳмонлар дарвозаси олдида ташкил этилди. Учрашувдаги ҳисоб 11-дақиқада очилди. Носир Отақўзиев томонидан оширилган тўпни Суҳроб Бердиев рақиб дарвозасига аниқ йўллади. 12-дақиқа меҳмонлар ўз дарвозаларини ишғол этишларига бир баҳя қолди. Бу ерда омад бухороликларни голдан қутқариб қолди.\n30-дақиқа Жалил Кимсанов томонидан оширилган тўпга Филип Райевац ета олмади. Акс ҳолда...\n34-дақиқада Мурод Холмуҳаммедовнинг жаримадан тепган тўпи рикошет ҳолатда рақиб дарвозасидан жой олди.\nИккинчи таймни ҳам вакилларимиз анча фаол тарзда бошлашди. 47-дақиқа Отақўзиев - Райевац комбинацияси якунига етмай қолди.\nОрадан яна бир дақиқа ўтиб яна ўша Носир Отақўзиевнинг зарбаси дарвоза ёнидан ўтиб кетди.\nШу тариқа мухлислари кўз ўнгида ҳужумкор ўйин намойиш этган футболчиларимиз “Бухоро” жамоасини доғда қолдир ва очколари сонини 23 тага етказиб олди. Шуни айтиш жоизки, футбочиларимиз қўқонлик футбол ихлосмандларига яна бир байрамни тортиқ этишди.\n«Қўқон-1912» (Қўқон) – «Бухоро» (Бухоро) – 2:1 (2:0)\n“Қўқон-1912”: 12. Азиз Ашуров, 4. Баҳодир Акрамов, 5. Жалил Кимсанов, 7. Жамшид Ҳасанов, 9. Носир Отақўзиев(8. Собир Ҳамидов-83) , 10. Жавоҳир Сидиқов, 19. Суҳроб Бердиев (17. Аваз Маматхўжаев-90), 24. Иброҳим Раҳимов (11. Андрей Сидоров-75), 26. Акмал Холмуродов, 77. Мурод Холмуҳаммедов, 99. Филип Райевац.\nЗахира: 21. Музаффар Абдуллаев, 25. Иқбол Маликжонов, 85. Руслан Мелзеддинов, 96. Муҳаммаданас Ҳасанов.\n“Бухоро”: 12. Акмал Турсунбоев, 2. Элбек Равшанов (10. Баҳриддин Ваҳобов-69), 3. Бобур Омонов, 5. Кирилл Пасичник, 9. Нозим Умуров (7. Суҳроб Неъматов - 51), 11. Санъат Шихов, 20. Ислом Холиқов (96. Акобир Тўраев – 61), 22. Шохрух Гадоев, 27. Роббим Ҳасанов, 29. Владимир Баенко, 77. Иван Нагаев.\nЗахира: 1. Эркин Жабборов, 15. Жамшид Ҳасанов, 23. Зохир Пиримов, 44. Миржалол Жумаев.\nКубок Бекободга кетди (фото) 105 18.11.2017\nЙил ўйинини ким шарҳлайди? 527 18.11.2017\nФакт! "Нефтчи" Фарғонадаги 16 ўйиннинг 13 тасида "Машъал"ни мағлуб этган 118 18.11.2017\nУсмон Тошев ЎФФнинг янги ислоҳотлари ҳақида нималар деди? 386 18.11.2017\nБахтиёр Ҳамидуллаев бошқарувидаги жамоа Андижон вилояти чемпиони бўлди 94 18.11.2017


Тадбир Ўзбекистон Республикаси Марказий сайлов комиссияси томонидан Олий Мажлис Қонунчилик палатаси, Фуқаролик жамияти шаклланишини мониторинг қилиш мустақил институти, Ўзбекистон Республикаси Президенти ҳузуридаги Амалдаги қонун ҳужжатлари мониторинги институти билан бирга ЕХҲТнинг Ўзбекистондаги лойиҳалари координатори, Миллий демократия институти (АҚШ)нинг мамлакатимиздаги ваколатхонаси кўмагида ташкил этилди.\nДолзарб мавзу муҳокамасида Марказий сайлов комиссияси, ҳудудий сайлов комиссиялари аъзолари, сиёсий партиялар ва Ўзбекистон экологик ҳаракати вакиллари, ҳуқуқшунослар, сайлов ҳуқуқи соҳаси бўйича миллий ва хорижий экспертлар, қатор давлат идоралари, фуқаролик жамияти институтлари ҳамда ОАВ вакиллари қатнашди.\nДавра суҳбати давомида демократик янгиланишларнинг муҳим шарти бўлган сайлов тизими жараёнларини модернизациялаш, Ўзбекистонда сайлов ўтказишнинг ташкилий-ҳуқуқий асосларини такомиллаштириш, жорий йилнинг декабрь ойида давлат ҳокимияти вакиллик органларига бўлажак сайловни ташкил қилиш ва ўтказишда Марказий сайлов комиссияси, барча манфаатдор ташкилотлар олдида турган вазифалар хусусида атрофлича сўз борди.\nХусусан, муҳокамаларда сайлов қонунчилигининг долзарб масалалари, Ўзбекистонда сайловга тайёргарлик кўриш ва уни ўтказишнинг ўзига хос жиҳатлари батафсил кўриб чиқилди. Қайд этилганидек, мустақиллик йилларида инсон манфаатларини ҳар томонлама таъминлаш ижтимоий-сиёсий ва иқтисодий ислоҳотларнинг асосий мақсадига айланди. Мамлакатимизни демократик янгилаш шароитида барқарор ва изчил ривожланиб бораётган сиёсий тизим, профессионал фаолият олиб бораётган икки палатали парламент шакллантирилган, фуқаролар ва сиёсий партияларнинг давлат ҳамда жамият ишларини бошқаришда эркин ва фаол иштирок этиши учун зарур ташкилий-ҳуқуқий ҳамда моддий-техникавий асослар яратилган.\nАнжуман қатнашчилари эътироф этганларидек, фуқароларнинг сиёсий ҳуқуқлари тизимида сайлов институти муҳим ўрин тутади. Зеро, улар бевосита ёки ўз вакиллари орқали мамлакатимиз ҳаётида иштирок этишади. Конституцияда мустаҳкамлаб қўйилганидек, халқ давлат ҳокимиятининг бирдан-бир манбаидир. Асосий Қонунимиз билан фуқароларнинг давлат ҳокимияти вакиллик органларига сайлаш ва сайланиш ҳуқуқи, овоз бериш ҳуқуқи, ўз хоҳиш-иродасини билдириш тенглиги ва эркинлиги мустаҳкамлаб қўйилган. Сайловлар умумий, тенг, тўғридан-тўғри сайлов ҳуқуқи асосида яширин овоз бериш йўли билан ўтказилади.\nТадбир давомида таъкидланганидек, сайловларни очиқлик ва ошкоралик асосида қонун талабларига тўла мувофиқ ҳолда ташкил қилиш ва ўтказишни таъминлаб келаётган мустақил сайлов комиссияларининг фаолият кўрсатиши миллий сайлов тизимининг ўзига хос жиҳати ҳисобланади.\nМамлакатни модернизация қилиш ва демократик янгилашнинг муҳим омили бўлган сайлов тизими изчил ривожлантирилиб борилмоқда. Амалиёт, Ўзбекистонда тўпланган тажриба сайлов жараёнларини янада демократлаштириш заруратини тақозо этмоқда. Ўзбекистон Республикаси Президенти томонидан илгари сурилган Мамлакатимизда демократик ислоҳотларни янада чуқурлаштириш ва фуқаролик жамиятини ривожлантириш концепцияси сайлов қонунчилигини такомиллаштиришда янги босқични бошлаб берди. Концепция асосида сайлов қонунчилигига тегишли ўзгартиш ва қўшимчалар киритилди. Аввало, “сайловолди ташвиқоти” тушунчасига аниқ таъриф берилди, бундай ташвиқот турлари, уни олиб боришга рухсат этилган шакл ҳамда усуллар, сайловолди ташвиқотини нафақат сайлов куни, балки овоз бериш бошланишидан бир кун олдин ҳам олиб бориш мумкин эмаслиги, муддатидан олдин овоз бериш муддатлари, тартиби ва принциплари аниқ кўрсатиб ўтилди. Жамоатчилик фикри сўровлари натижаларини, сайлов натижалари тахминларини, ўтказилаётган сайлов билан боғлиқ бошқа тадқиқотларни чоп этиш тартибига дахлдор қоидалар ўз ифодасини топди. Ўзбекистон экологик ҳаракатининг Қонунчилик палатаси депутатларини сайлаш бўйича конференциясида кузатувчиларнинг иштирок этиш ҳуқуқини белгилаб берадиган меъёр киритилди. Қамоқда сақлаш жойларида сайлов участкаларини ташкил қилиш имконияти кўзда тутилган. Сайлов қонунчилигига киритилган ўзгартиш ва қўшимчалар сайлов тизимини янада либераллаштиришга, унинг очиқлигини мустаҳкамлашга, фуқароларнинг ўз хоҳиш-иродасини эркин ва мустақил билдиришлари учун мавжуд механизмларни такомиллаштиришга имкон беради.\nЖорий йилнинг апрель ойида Президентимиз ташаббуси билан “Ўзбекистон Республикаси Конституциясининг айрим моддаларига ўзгартиш ва қўшимчалар киритиш тўғрисида (32, 78, 93, 98, 103 ва 117-моддаларига)”ги Қонун қабул қилинди. Қонун фаолиятининг асосий принциплари мустақиллик, қонунийлик, коллегиаллик, ошкоралик, адолатлиликдан иборат бўлган Марказий сайлов комиссияси мақомини конституциявий мустаҳкамлаб қўйиши сайловнинг демократия тамойилларига мослигини, очиқлигини ва ошкоралигини, унинг қонунийлигини таъминлашнинг муҳим кафолати ҳисобланади.\nЖорий йилнинг 12 май куни Ўзбекистон Республикаси Марказий сайлов комиссияси 2014 йилда Ўзбекистон Республикаси Олий Мажлиси, халқ депутатлари вилоят, туман ва шаҳар Кенгашлари сайловига тайёргарлик кўриш ва уни ўтказиш бўйича тадбирлар дастурини тасдиқлади. Унда Ўзбекистон Республикаси Олий Мажлиси, халқ депутатлари маҳаллий Кенгашларига бўлажак сайловлар сайлов жараёнининг барча иштирокчилари томонидан қонунчилик талаблари ва халқаро стандартларга тўлиқ риоя этган ҳолда миллий сайлов тизимининг демократиклигини яна бир карра намоён этишга даъват этилган.\nЭкспертларнинг фикрича, Ўзбекистонда бўлажак сайловларга тайёргарлик кўриш ва ўтказишнинг қонунчилик талабларига ҳамда халқаро сайлов стандартларига тўла мувофиқ равишда юксак демократик даражада ўтишини таъминлаш учун барча ҳуқуқий шароитлар яратилган. Фуқароларнинг сайлов жараёни борасидаги ижтимоий-сиёсий фаоллиги Ўзбекистон халқининг ҳуқуқий демократик давлат ва кучли фуқаролик жамияти қуриш бўйича танлаган йўлига содиқлигининг ёрқин далилидир.\nТадбир якунида сайлов жараёнини такомиллаштириш бўйича тегишли таклиф ва тавсиялар қабул қилинди.\nСўз — анжуман қатнашчиларига\nМи Сун ОК, Сайлов органлари бутунжаҳон ассоциацияси котибияти бўлими бош директори:\n— Давра суҳбатининг мавзуси Корея Республикаси учун ҳам долзарб ҳисобланади. Сайлов тизимимизнинг, ҳуқуқни қўллаш амалиётимизнинг ўзаро ўхшаш тарафлари жуда кўп. Айнан шу жиҳатдан ҳам ушбу тадбир мен учун қизиқарли ва фойдали бўлди.\nЎзбекистонда сайлов тизимини ривожлантириш ва такомиллаштириш, шубҳасиз, биз учун ижобий тажриба ҳисобланади. Ўзбекистон Президенти ташаббуси бўйича Конституцияга киритилган тузатишлар, чунончи, мамлакат сайлов қонунчилигига киритилган ўзгартишлар бутун сайлов жараёнининг демократиклигини таъминлайди.\nЎзбекистоннинг ушбу соҳадаги муваффақиятига жамият ҳаётининг барча соҳаларидаги ислоҳотлар имкон берди, деб ҳисоблайман. Ўз навбатида, янги қонунчилик асосида бўлиб ўтадиган сайловлар одамлар ҳаётини янада яхшилашга хизмат қилади.\nХуан Х. Гутиерез АЛОНСО,\nГранада университети профессори (Испания):\n— Ўзбекистон сайлов қонунчилигини ривожлантириш бўйича тўғри йўлдан бормоқда, деб ўйлайман. Бу жуда ҳам мураккаб жараён. Конституцияга киритилган ўзгартиш ва қўшимчалар сайлов тизимини ушбу соҳадаги халқаро стандартлар ва халқаро ҳужжатларга тўлиқ мувофиқ ривожлантиришга хизмат қилади. Сайлов қонунчилигининг конституциявий асослари жуда муҳим аҳамият касб этади, чунки сайлов — бу асосий сиёсий воқеа сифатида мамлакатнинг барча йўналишларда янада тараққий этишига таъсир кўрсатади.\nЕХҲТнинг Демократик институтлар ва инсон ҳуқуқлари бюроси эксперти:\n— Ўзбекистон Конституциясига киритилган тузатишларга биноан, Марказий сайлов комиссиясига конституциявий мақом берилди. Назаримда, бу жуда ҳам муҳим қадам. Айни пайтда ваколатлар кенгайиши билан бирга, бундай юксак мақом комиссия зиммасига катта масъулият юклайди ва ундан Асосий Қонун даражасида фаолият юритишни тақозо этади. Марказий сайлов комиссияси фаолиятининг мустақиллик, қонунийлик, коллегиаллик, ошкоралик, адолатлиликдан иборат асосий принциплари конституциявий белгилаб қўйилиши ҳам жуда муҳимдир. Аслида улар демократиянинг принциплари ҳисобланади.\nЎзбекистон Республикаси Президенти ҳузуридаги Давлат бошқаруви академияси доценти, юридик фанлар номзоди:\n— Давра суҳбати мобайнида сермаҳсул мунозаралар бўлиб ўтди, тадбир сайлов ҳуқуқи соҳасида миллий ва хорижий экспертларнинг ўзаро фикр ва тажриба алмашиш майдонига айланди.\nМамлакатимизнинг эркин демократик сайлов ўтказиш ҳуқуқий асосларини яратиш ва ривожлантириш бўйича тажрибаси ҳам ҳар томонлама таҳлил қилинди. Таъкидланганидек, сайлов қонунчилигини, амалиётини такомиллаштириш халқаро стандартлардан келиб чиққан ҳолда изчил амалга оширилмоқда. Асосий Қонунимизга киритилган тузатишлар сайлов тизимини янада демократлаштиришга қаратилган. Фикримча, сайлов кампаниясининг барча босқичларида қонун устуворлиги, адолат, шаффофлик ва ошкоралик каби тамойилларга риоя қилиш муҳимдир.\nТадбир давомидаги маърузалар ва мунозараларни таҳлил қилиб, шундай хулоса чиқариш мумкинки, мамлакатимизда изчил амалга оширилаётган демократик ўзгаришлар, шубҳасиз, стратегик жиҳатдан тўғри танланган ҳуқуқий демократик давлат ва кучли фуқаролик жамияти қуриш бўйича “ўзбек модели”нинг амалий натижасидир.\nМазкур рукндаги бошқа мақолалар: « Соғлом авлодни тарбиялашнинг муҳим омили\tАхборот очиқлигини таъминлаш мезони »


Шифокор хор бўлдими?! Тез ёрдам ходимларига яна бир тажовуз\nСоғлиқни сақлаш вазирлиги маълумотларига кўра, тез тиббий ёрдам бригадаси бу чақириққа 3 дақиқа ичида етиб борган. Кўрсатилган ёрдам ҳам, тинчлантиришга уриниш ҳам шифокорларни тажовуздан сақлаб қола олмаган.\nИжтимоий тармоқлардаги “Сиздан телеграм” саҳифасида Навоий вилоятида содир бўлган воқеа ҳақида лавҳа ёритилди. Видео илова қилинган бу хабар "Уч маст эркак “тез ёрдам” ходимларини уйига чақириб, уларни роса таҳқирлади. ИИБ шифокорларга қўл кўтарган шахсларга чора кўрмаяпти” деб номланган.\n“Тиббиёт бирлашмасидан ёзмоқдамиз. 31 октябрь куни “тез ёрдам” бўлимига тушган чақириққа асосан шифокор Нажмиддин Болиқулов ва фельдшер Улуғбек Ражабов Наврўз кўчаси 10-уй 4-хонадонга борган.\nҲамкасбларимизни маст ҳолдаги уч эркак кутиб олган. Уларни шифокорни ҳақоратлаган ва унга қўл кўтариб тажовуз қилган. Бу фуқаролар тиббий ёрдамга муҳтож бўлмагани ҳолда, шифокорларни атайин мазахлаш учун чақирган, деган тахминдамиз.\nУшбу ҳолат юзасидан ички ишлар идорасига хабар берилган. Учаласи ҳам маст ҳолда бўлгани сабаб ҳушёрхонага жойлаштирилган. Аммо ИИБ ходимлари бирор чора кўрмай, 4 соатдан сўнг уларни қўйиб юборган. Шифокорларни таҳқирлаган, ҳамкасбларимизга қўл кўтарганларга қонуний жазо берилишини талаб қиламиз! (Навоий вилояти Учқудуқ тумани)” – дея тугалланади фойдаланувчилар йўллаган хабар.\nВоқеа бўйича изоҳ олиш учун Соғлиқни сақлаш вазирлиги билан боғланганимизда вазирликнинг жамоатчилик билан алоқалар бўлими раҳбари Фурқат Санаев ҳолат юзасидан Навоий вилояти соғлиқни сақлаш бошқармаси берган дастлабки маълумотларни тақдим қилди.\n“Видеолавҳадаги шифокор Болиқулов Нажмиддин 2019 йил июнь ойида Самарқанд давлат тиббиёт институти педиатрия факультетини тугатиб келиб, Учқудуқ туман тиббиёт бирлашмасига ишга қабул қилинган. Ўзи билимдон, ёш мутахассис. Фельдшер Ражабов Улуғбек 6 йилдан буён Учқудуқ туман тиббиёт бирлашмаси тез тиббий ёрдам бўлимида ишлаб келмоқда. Тажрибали, билимдон мутахассис, ҳар қандай шошилинч ҳолатларда малакали биринчи тиббий ёрдам кўрсатиш қобилиятига эга.\n31 октябрь куни тез ёрдам бўлимига соат 17:40 да Учқудуқ тумани Наврўз кўчаси 10 уй 4 хонадондан 1968 йилда туғилган фуқаро Қ. Й. учун шу фуқаро уйида бўлган номаълум шахс чақириқ қилган. Тез ёрдам бригадасига 17:42 да чақириққа бориш топшириғи берилган. “Hunday” тез ёрдам автомашинасини 10 йиллик тажрибага эга ҳайдовчи Валиков Икром бошқарган. 17:45 да тез ёрдам бригадаси чақирилган манзилга етиб борган. Тез ёрдам бригадаси хонадонга киргандан сўнг шу хонадонда бўлган маст ҳолатдаги фуқаролар томонидан ҳақоратлар қилиниб, жанжал бошланиб кетган. Хонадонда аслида бемор бўлмаган, на хонадон эгалари, на маст ҳолатдаги шахслар томонидан касаллик ҳақида мурожатлар қилинмаган. Воқеа жойига ички ишлар ходимлар етиб келган ва маст шахслар туман тиббиёт бирлашмасига қарашли реабилитация марказига (маст ҳолатдаги фуқароларни сақлаш жойи) олиб кетилган. У ерда 2-3 соат ушлаб турилиб, чиқариб юборилган. Юқоридаги ҳолат юзасидан 20:00 да ички ишлар, давлат хавфсизлик хизматига хабар берилган. Ҳуқуқбузарларга туман ички ишлар бўлими томонидан терговга қадар текширув ишлари олиб борилмоқда. Тез ёрдам шифокори Болиқулов Н.га туман тиббиёт бирлашмаси шошилинч тиббий ёрдам бўлимида оғриқ қолдирувчи муолажалар қилинган ва у ҳозирда хизмат вазифасини давом эттирмоқда. Тиббий экспертиза хулосаси берилган” – дея якунланган вилоят бошқармаси дастлабки суриштируви хулосаси.\nТаъкидлаш керак, шифокорларга, айниқса тез тиббий ёрдам ходимларига тажовуз кўрсатиш ҳолатлари тўғрисидаги хабарлар бот-бот тарқалмоқда. Яна бир жиҳати фақат видеолавҳаларга тушиб қолган, ОАВда эълон қилинган ҳолатларгина кенг муҳокама қилинади, ижтимоий тармоқларда баҳс-мунозараларга сабаб бўлади. Аслида реал ҳолат янада мураккаб.\nВазирликнинг жамоатчилик билан алоқалар бўлими раҳбари Фурқат Санаев билан мавзу бўйича суҳбатлашганимизда қуйидаги маълумотларга эга бўлдик:\n– 2017-2019 йилларда фақатгина шошилинч ва “тез ёрдам” тизими шифокорларига беморларнинг яқинлари ва қариндошлари томонидан 262 марта зўравонлик қилиш, уларга тан жароҳати етказиш каби ноқонуний ҳаракатлар содир этилган. Навоий вилоятидаги ҳолат ҳисоб бўйича 263-сидир. Айрим ҳолларда тажовуз билан чекланиб қолмай, шифокор ҳаётига қасд қилиш ҳолатлари ҳам учраган. Мисол тариқасида Андижонда беморнинг ўғли шифокорни ёқиб юбормоқчи бўлгани ёки Сирдарёда шифокорлар пичоқланганини келтириш мумкин. Таъкидлаш жоиз бундай ҳолатларнинг ҳар бири алоҳида ўрганилади, тегишли идораларга чора кўриш учун мурожаат қилинади.\nБундай муаммолар тиббий хизмат сифатига, шифокорлар ишчанлигига салбий таъсир ўтказмай қолмайди албатта. Шу боис, кейинги пайтларда аҳолининг тиббий хизматдан фойдаланиш борасида ҳақ-ҳуқуқларини ҳимоялаш билан бир қаторда бу борадаги бурч ва масъулиятини оширишга ҳам эътибор қаратилмоқда.\nЖумладан, Соғлиқни сақлаш вазирлиги ташаббуси билан Ўзбекистон Республикаси Олий Мажлиси Қонунчилик палатаси кўмагида “Ўзбекистон Республикасининг Жиноят кодексига қўшимча киритиш тўғрисида”ги қонун лойиҳаси ишлаб чиқилган эди. Айни пайтда Олий Мажлис Қонунчилик палатаси мазкур қонун лойиҳасини биринчи ўқишда қабул қилди. Қонун лойиҳасини иккинчи ўқишга тайёргарлик кўрилмоқда.\nУшбу қонун лойҳасининг қабул қилиниши натижасида тиббиёт ходимларига нисбатан бундай тажовузларни содир этган шахсларга нисбатан уч йилдан беш йилгача озодликни чеклаш ёхуд уч йилдан беш йилгача озодликдан маҳрум қилиш жазосини қўллаш мумкин бўлади.\nФикримизча, айнан жазонинг енгиллиги ёки муқаррарлиги етарли даражада таъминланмаслиги бундай ҳолатларнинг кўпайишига сабаб бўлмоқда. Айнан Навоийдаги ҳолатда ҳам видеолавҳада тажовуз ҳолати яққол кўриниб турганига қарамай ҳуқуқни муҳофаза қилувчи ходимлар томонидан тезкор чора тадбирлар кўрилмаётгани ажабланарли. Афсуски бундай ҳолатлар жуда кўп. Шу ўринда савол туғилади – ички ишлар ходимларига ёки МИБ ходимларига нисбатан шундай тажовуз бўлса, бу қадар эътиборсизлик қилинармиди?! Ахир шифокор ҳам давлат белгилаган, халқ кутаётган вазифасини тунлари ухламай бажараяпти-ку – дея сўзларини якунлади Ф.Санаев.\nМаълумот учун, куни кеча, 1 ноябрь куни Соғлиқни сақлаш вазирлиги «Тез ёрдам»га келиб тушаётган асоссиз чақириқлар ортиқча вақт ва маблағ кетишига олиб келиш билан бирга, шифокор ва тиббий ёрдам машинасининг банд бўлиб қолишига ҳам сабаб бўлаётганини эслатиб ўтганди.


Россия бош вазири Деҳлига боради\nРоссия бош вазири Владимир Путин бугун Деҳлида Ҳиндистон раҳбарияти билан сўзлашувлар ўтказади.\nСафари давомида Путин Ҳиндистон президенти Пратибха Патил ва бош вазир Манмоҳан Сингх билан учрашади.\nХабарларга қараганда, Россия билан Ҳиндистон ўртасида умумий қиймати 10 миллиард долларли иқтисодий шартномалар имзоланади.\nДеҳлига сафари олдидан Путиннинг айтишича, Россия билан Ҳиндистон ўртасидаги товар айирбошлаш ҳажмини 2020 йилгача 20 миллиард долларга етказиш мўлжалланмоқда.\nШу кунда бў кўрсаткич 8 миллиард долларни ташки қилади.


Кучлилар ҳамиша ғолиб » Sensorika - Интернет центр города Навои, Узбекистан – sensorika.uz\nSensorika » Новости Навои » Кучлилар ҳамиша ғолиб\n30-03-2018, 12:47 - Manager - Новости Навои\nЁнғин хавфсизлиги хизмати ходимларининг доимий равишда билим савиясини ошириш, жисмоний ва жанговар тайёргарлигини талаб даражасида юксалтириш, соғлом турмиш тарзини шакиллантириш, ёнғин ўчириш амалий спортини оммалаштириш мақсадларида Ўзбекистон Республикаси Ички ишлар вазирлиги Ёнғин хавфсизлиги бош бошқармаси Навоий кон-металлургия комбинати Давлат объектларини ёнғиндан муҳофаза қилувчи Ёнғин хавфсизлиги бошқармаси томонидан қатор тадбирлар амалга оширилиб келинмоқда.\nЎзбекистон Республикаси Ички ишлар вазирлигининг амалдаги буйруғи талаблари асосида бошқармага бевосита бўйсинувчи Зарафшон, Учқудуқ ва Навоий шаҳридаги ёнғин хавфсизлиги бўлимларининг терма жамоалари ўртасида ёнғин ўчириш амалий спорти бўйича бошқарма биринчилиги ўтказилди. Унда 30га яқин спортчи ходимлар иштирок этди. Мазкур мусобақа Учқудуқ тумани марказида жойлашган Шимолий кон бошқармаси объектларини ёнғиндан муҳофаза қилувчи Ёнғин хавфсизлиги бўлими 6-Ҳарбийлаштирилган ёнғин хавфсизлиги қисмининг спорт майдончасида бўлиб ўтди. Спортчилар мусобақа шартларига кўра яъни, ёнғин ўчирувчилар эстафетаси, ишғол қилиш нарвонидан 4-қаватга кўтарилиш, 100 метрга тўсиқлар оша югуриш ва жанговар ёйилиш турларида беллашдилар.\nЁнғин ўчириш эстафетасида эпчил ҳаракатлари билан белгиланган маррага биринчи бўлиб Зарафшон Ёнғин хавфсизлиги бўлими терма жамоаси етиб келиб, ушбу беллашувда ғолибликни қўлга киритди. Иккинчи ўрин Навоий шаҳри Ёнғин хавфсизлиги бўлими жамоаси фойдасига ҳал бўлди. Учунчи ўринни мезбон Учқудуқ ЁХБ терма жамоаси эгаллашди.\nИшғол қилиш нарвонида ўқув минорасига кўтарилиш турида 1 ва 2-ўринларни Зарафшон ЁХБ терма жамоаси вакиллари ғолиб деб топилган бўлса, 3 ўринни Навоий шаҳар ЁХБ терма жамоаси вакиллари эгалладилар.\nУшбу мусобақанинг 100 метрга тўсиқлар оша югуришда 1-ўринни Навоий шаҳар ЁХБ терма жамоаси банд этган бўлса, 2-ўринни Зарафшон Ёнғин хавфсизлиги бўлими терма жамосаси вакили қўлга киритди. 3-ўринни Учқудуқ ЁХБ терма жамоаси спортчиси эгаллади.\nБўлиб ўтган қизиқарли ва муросасиз кечган баҳсларда сўнги жанговар ёйилиш тури билан якун топди. Унда спортчилар ўзларини жасур ва қўрқмас эканликларини, ҳар қандай вазиятларда тўғри ҳаракатларнишларини намойиш этишди. Унга кўра Учқудуқ ЁХБ терма жамоси 1-ўнинни, Зарафшон ЁХБ терма жамоаси вакиллари 2-ўринни қўлга киритди. Навоий шаҳри ЁХБ жамоасига эса 3-ўрин насиб этди.\nМусобақа якунига кўра ушбу спорт мусобақасининг барча турлари бўйича эгаллаган ўринлари ва натижаларига кўра умумжамоа ҳисобида 1-ўринни Зарафшон ЁХБ терма жамоаси, 2-ўринни Учқудуқ ЁХБ терма жамоаси ва 3-ўринни Навоий шаҳар ЁХБ терма жамоаси эгаллади.\nМусобақанинг энг қизиқ бўлган ишғол қилиш нарвонидан ўқув миноранинг 4 қаватига кўтарилиш турида шахсий натижага кўра 15,04 сония вақт ичида Зарафшон Ёнғин хавфсизлиги бўлими спортчиси сафдор Мухаммад Пармоновга тенг келадиган спортчи топилмади.\nУшбу мусобақада сафдор Мухаммад Пармонов, сафдор Аббос Аслонов, сафдор Ғайрат Ҳамроев, сафдор Ғайрат Ҳотамов, сафдор Жахсилиқ Пулатов, Ҳомид Тўхтапулатовлар мусобақага яхши тайёргарлик кўрганликларини намойиш этиб, юқори кўрсатгичларга эришдилар.\nКелгусида ушбу спортчиларимиз жорий йилнинг 17-21 апрель кунлари Республика миқёсидаги Сурхондарё вилояти Термиз шаҳрида ўтказиладиган мусобақага пухта тйёргарлик кўришмоқда.\nНКМК ШКБ ЁХБ бошлиғининг ўринбосари,\nТутуннинг инсон саломатлигига зарари


Ойлик кўпайди! Нима ўзгарди?\n17 май 2022, Тошкент вақти: 18:32\nОлимларнинг айтишларича, ойликнинг кўпайтирилгани профессорларни талабалардан бўлган моддий қарамликдан қутқара олмайди.\nЖорий йилнинг 26 октябридан бошлаб давлат бюджети ҳисобидан ҳақ олувчи ўзбек профессорларининг ойлик маошлари оширилди. Бироқ илм кишиларининг кўпчилиги бундан мамнун эмас.\nЭндиликда институт директори (профессор)га - 520 038 сўм ойлик маоши белгиланди. Директор ўринбосарлари: профессор - 477 899 сўм, фан доктори - 460 920 сўм, фан номзоди - 440 299 сўм маош оладиган бўлди.\nТарих фанлари доктори, профессор Файзулла Исҳоқов оширилган ойлик маоши ҳам Ўзбекистон шароитида нормал яшашга камлик қилишини айтади.\n- Учта-тўртта боласи бор профессорга 500-600 минг сўм камлик қилади. Кийимига етказадими¸ овқатига етказадими. Ҳеч бўлмаса 800-900 минг қилиб қўйса¸ ўшанда “Бемалол яшаса бўлади. Эртанги кунимиз таъминланган”, деб қатъий айтиш мумкин бўлади, - дейди Файзулла Исҳоқов.\nФилология фанлари номзоди Бахтиёр Исабековга кўра, илм билан шуғулланувчи шахсларга бугунги кунда белгиланган ойлик маошлари етмайди.\n- Илмий оилада 200 долларга ҳозир Ўзбекистонда оила тебратиш оғир бўлиб қолди. Чунки ҳозир илмий ишларни, дейлик, нашр қилдиришдан тортиб ҳаммаси ўзининг ҳисобига бўлади. Бу нарсалар университетда ишлаб юриб¸ илмий иш олиб боришни қийинлаштиради, - дейди Бахтиёр Исабеков.\nФайзулла Исҳоқов ойлик маошлари оширилиши ҳисобига ўзбек профессорлари зиммасига янада кўпроқ иш юклатилишидан нолийди.\n- Ойлик ошган билан йиллик нагрузкасини ҳам оширади-да. Совет вақтида доцентларнинг бир йиллик дарс соати, ҳаммаси бўлиб, 600 соат эди. Бунинг ичида консултация бор¸ семинар бор¸ бошқалар бор. Профессорларники 500 соат эди. Ойлик ўша нагрузка билан белгиланар эди.\nҲозир ойликни оширди дегунча, йиллик бажарадиган соатини ҳам оширади. Ҳозир домлаларнинг кўпчилиги 1000 соат бажаради бир йилда. Бу деярли икки баробар кўп. Ойлик ошиши эвазига ўзбек домлаларига нисбатан талаб ва маъсулиятни ҳам оширишади. Ëзув-чизуви кўпаяди. Чунки Европадаги ўқитиш технологияларини булар ўзича бу ерда тадбиқ этаëтган бўлаяпти.\n“Интерактивний обучение” дейилади¸ “дистанционний обучение” дейилади. Кейин ўқув программасида албатта Каримовнинг асарларини акс эттириши керак. Буларнинг ҳаммаси бизда жуда мафкуралашиб кетган. Айниқса¸ ижтимоий гуманитар фанларда ростни гапириш жуда қийин-ку.\nОзодлик: Домлаларга осон эмас экан-да?\n- Йўқ¸ домлаларга қийин. Студентларнинг ақли борлари домла ëлғон гапираëтганини тушунади. Домланинг бошқа имконияти йўқ. Ростни гапирадиган бўлса¸ дарров думини тугишадию, - дейди Файзулла Исҳоқов.\nСуҳбатдошларимиз фикрича, бугунги ўзбек профессорлари совет давридаги илм кишиларига солиштирганда моддий жиҳатдан қониқарли яшамаяптилар.\nШу ўринда геология - минералогия фанлари номзоди Анвар Тўрахўжаев\nбугунги фан одамлари эга бўлган ягона имтиёзни тилга олади:\n- Масалан, фан доктори¸ профессорларнинг бир йилда бир марта оиласи билан дам олиш имконияти бор. Бугунги кундаги имтиëзлари шу, - дейди Анвар Тўрахўжаев.\nБахтиёр Исабеков ўзбек домлаларининг бошқаларга нисбатан эга бўлган яна бир имкониятига тўхталади.\n- Ҳозирги пайтда домлада мақтанса бўладигани бир нарса бор: у ҳам пора олиш имконияти¸ пораларга совет замонидагидек тўсиқ йўқлиги. Бизнинг жамиятда пора олмайдиган соҳанинг ўзи қолмади. Ўз - ўзидан домлалар ҳам бу жамиятдан ташқарида яшамайди. Ўзбек жамияти тўлиқ порага қурилди, -дейди Бахтиёр Исабеков.\nАксар ҳолларда ўзбек домлаларининг пора олишига иқтисодий муаммолари сабаб экани кўрсатилади. Айни муаммо боис бугунги кунда кўплаб илм кишилари илмдан кечиб, мардикорликни танлаганлари ҳам ҳеч кимга сир эмас. Ёки кўплаб илмли ўзбек олимлари қўшни мамлакатларга кетиб, иш фаолиятларини давом эттираётганлари маълум.\nМаълумотларга кўра, биргина Жанубий Қозоғистонда ўндан зиёд ўзбекистонлик профессор ишлайди.\nЖорий йилнинг 26 октябридан оширилган ойлик маошлари эса барча ўзбек профессорларига ҳам насиб қилмайди. Бу бюджет маблағлари ҳисобига фундаментал, амалий тадқиқотлар ва инновацион дастурларда қатнашувчи илимй ва раҳбар ходимларгагина таалуқли.\nРасмий маълумотларга кўра, Ўзбекистонда фан соҳасида 46000 киши фаолият юритади.


Ўзбекистон маданий мероси Берлинда тақдим этилади\n2019 йил 15 январ куни Германиянинг пойтахти Берлин шаҳрида "Буюк Ипак йўли мероси Ўзбекистон ва Германия ўртасидаги кўприк вазифасини бажаради" мавзусида Халқаро илмий-маданий форуми бўлиб ўтади. Тадбир Ўзбекистон Республикаси Президенти Шавкат Мирзиёевнинг Германия Федератив Республикасига расмий ташрифи олдидан амалга оширилади.\nФорум доирасида Ўзбекистоннинг Берлиндаги элчихонасида "Ўзбекистон маданий мероси дунё тўпламларида" лойиҳасига оид китоб-альбомлар кўргазмасининг очилиш маросими бўлиб ўтади.\nЕвропа жамоатчилиги диққатига Ўзбекистонга оид қадимий қўлёзмаларнинг ноёб факсимиле нусхалари тақдим этилади. Булар "Катта Лангар Қуръони, "Ҳусайн Байқаро девони", "Темур тузуклари", "Поклик боғи", "Мирожнома" ва темурийлар даври миниатюраси "Зафарнома".\nФорумнинг ёрқин намойиши сифатида Ўзбекистонда илк бор 3D форматида қўшилган воқелик таъсири билан чоп этилган "Ўзбекистоннинг маданий мероси Германия коллекцияларида" номли китоб-альбомнинг тақдимоти бўлиб ўтади.\nТадбир давомида Ўзбекистон ва Германиянинг етакчи санъатшунос олимлари Берлин, Дрезден, Лейпциг ва Штутгард музейларидаги буюк ўзбек санъати коллекциялари ҳақида сўзлаб беришади. "Берлин этнологик музейидаги Бухоро амирлигидан коллекция", "Гамбургамалий-декоратив санъат музейи тўпламидан Буён-Қулихон мақбарасининг дурдоналари", "Берлин давлат кутубхонасидаги Алишер Навоий асарлари қўлёзмалари", "Ўзбекистон маданий-тарихий мероси экспонатлари Бумиллер тўпламида", шунингдек “Штутгартдаги Линден музейи шарқий филиали"нинг ноёб коллекцияси тақдим этилади.\nБерлиндаги медиа-ивентнинг сўнгги тадбири бу - миллий услубдаги "Ўзбекистон Буюк Ипак йўлининг юраги" деб аталган гала-кечки овқат бўлиб, унда "Палов - ўзбек таомлари бренди" видеоролигининг тақдимоти ва, албатта, ўзбек ижрочиларининг ёрқин концерт дастури намойиш этилади.


Глаукома - Бу нима? - Онлайн Тиббий Энциклопедия MedLife.Uz\nГлаукома [юн. glaucos – оч кўк, кўкимтияшил], кўк сув, назла – кўз касаллиги; асосий белгилари: кўз ичи босимининг ошиши, кўрув майдонининг торайиши ва кўрув нерви диски атрофияси. Бирламчи, иккиламчи глаукома фарқ қилинади. Бирламчи глаукома мустақил касаллик бўлиб, у кўз ичи босими бошқарилиши ва кўз ичи суюқлиги чиқишнинг бузилишидан юзага келади. Асосан, 35-40 ёшдан ошган одамларда учрайди. Кўз ички бурчагининг ҳолатига қараб ёпиқ бурчакли, очиқ бурчакли ва аралаш бурчакли шаклларда бўлади. Ёпиқ бурчакли глаукомада, кўпинча, беморнинг бир кўзи ва бошининг ўша томони дапқир-дапқир оғриб қўяди, кўз хиралашади, ёруғга қараганда ёйсимон доира кўринади. Вақт ўтиши билан кўз ва пешонадаги оғриқ кучайиб, беморнинг кўнгли айниб, қайт қилади, кўзи қизариб ёшланади; кўз олдида жойлашган қон Томирлар кенгаяди. Мугуз парда хиралашади, кўзнинг олд қисми саёзлашади, қорачиқ кенгайиб, ёруғдан трайиш хусусияти йўқолади, кўкимтир-зангори рангга киради. Кўз ичи босими кескин ошиб, кўз соққаси қаттиқлашади. Касалликнинг ўткир хуржи рўй беради. Очиқ бурчакли глаукома билан хасталаган бемор анчагача кўзидан шикоят қилмаслиги мумкин. Кўз ичи босими ошади-ю, лекин оғриган кўз соғидан деярли фарқ қилмайди; босим ортган сари кўрув нерви ва тўр парда эзилиб, уларда қон айланиши қийинлашади, натижада кўриш майдони торайиб, кўриш ёмонлашади. Аралаш бурчакли глаукома, асосан, гниоскопия усули билан аниқланади.\nИккиламчи глаукома айрим кўз касалликларининг (увеит, кўз гавҳари касалликлари, қон томир касалликлари, кўз соҳасининг шикастланиши, дистрофияси ва ўсмаси) асорати сифатида вужудга келади. Туғма ва ўсмир ёшдагилар глаукомаси кўз ички бурчагининг норасолиги ва тўқималар ривожланишидаги айрим нуқсонлар туфайли пайдо бўлади.\nКўз ичи босими нормада 18-26 мм симоб устунига тенг. Агар у 26 мм дан ошса, махсус текширувлар ўтказиб глаукомани вақтида аниқлаш лозим. Касалликнинг олдини олиш учун ёши 40 дан ошган кишиларнинг кўз ичи босими мунтазам тарзда йилига бир марта ўлчаниб туриши керак. Кўз ичи босими ошса, кўз ёки бош оғриса, кўриш ёмонлашса, дарҳол шифокорга кўрсатиш лозим.\nГлаукоманинг ҳар бир шаклида бошланғич, ривожланган, ўтиб кетган ва терминал босқичлар кузатилади. Касалликнинг ўткир хуружида кўз ичи босимини туширувчи маҳаллий ва умумий даво буюрилади. Агар кўз ичи босими ҳадеганда тушавермаса (24 соат давомида), жарроҳлик усули қўлланилади. Глаукоманинг барча турларини даволаш учун аввал дори-дармонлар буюрилади. Агар даволашга қарамай кўз ичи босими доимо ошиб турса, кўриш майдони торайса, лазер нурлари ёки микрохирургия усуллари билан кўз операция қилинади. Бу усуллар қанча эрта қўлланилса, кўришни шунча яхши ва узоқ, муддат сақлаш имконияти туғилади. Глаукома билан хасталанган бемор маълум тартибга риоя қилиши лозим. Кўпроқ сутли ва сабзавотли овқатлар тановул қилиш, меҳнат шароитини енгиллаштириш, тунда бажариладиган ишни кундузи ва ёруғ жойларда, вақт-вақти билан дам олиб қилиш тавсия этилади. Асабий (ақлий) ва жисмоний зўриқиш, бошни энгаштириб ишлаш, суюқликни кўп истеъмол қилиш, аччиқ чой, кофе ва спиртли ичимликлар ичиш тавсия этилмайди. Глаукоманинг олдини олишда диспансерзация йўли жуда қўл келади, бунда касалликни эрта аниқлаш ва бекаму кўст даволаш мумкин.